ТхьакIущынэ Аслъан кощын Iофхэм ипащэу агъэнэфагъэм IукIагъ – Circassian Repatriation Organization\nТхьакIущынэ Аслъан кощын Iофхэм ипащэу агъэнэфагъэм IукIагъ\nАдыгэ Республикэм и ЛIышъхьэу ТхьакIущынэ Аслъан кощын IофхэмкIэ федеральнэ къулыкъум иотделэу АР-м щыIэм ипащэ ипшъэрылъхэр зыгъэцэкIэнэу агъэнэфэгъэ Алексей Климовым тыгъуасэ IукIагъ, нэIуасэ зыфишIыгъ. Iофтхьабзэм хэлэжьагъ АР-м и Премьер-министрэу КъумпIыл Мурат, – Джащтэу къетхы гъазетэу Адыгэ Макъ иIофыш1эу ТХЬАРКЪОХЪО Адам.\nРеспубликэм ипащэ пэублэ псалъэ къышIызэ отделым ипащэ ипшъэрылъхэр зыгъэцэкIэнэу агъэнэфэгъэ А.Климовым фэгушIуагъ, зипэщэ къулыкъур зыфэгъэзагъэр зэрифэшъуашэу зэшIуихынымкIэ, зыпкъ итэу Iоф ышIэнымкIэ бэкIэ зэрэщыгугъырэр риIуагъ.\n– УиIофшIэн шъыпкъагъэ хэлъэу, шъхьэихыгъэу бгъэпсын фае. АщкIэ тэри IэпыIэгъу тыкъыпфэхъущт, тиIо зэхэлъэу Iоф зэдэтшIэщт. Мы уахътэм миграциер Iофыгъо анахь шъхьаIэхэм зэращыщыр зэкIэми дэгъоу тэшIэ. IэкIыб хэгъэгухэм къарыкIхэу Урысыем ишъолъырхэм къарыхьэрэ цIыфхэм япчъагъэ мы аужырэ илъэсхэм хэпшIыкIэу хэхъуагъ, Адыгеири ахэм зэу ащыщ. Мыщ дэжьым къыхэзгъэщынэу сыфай, тиреспубликэ псэупIэу къыхэзыхыхэрэм е Iоф щашIэнэу зыIохэрэм зи пэрыохъу афэхъущтэп, ау хэбзэгъэуцугъэм диштэу ахэр зекIонхэм мэхьанэшхо иI. Непэ тишъолъыр лъэпкъ ыкIи дин зэгурыIоныгъэ илъ, тапэкIи арэущтэу щытын фае, – къыIуагъ АР-м и ЛIышъхьэ.\nА.Климовым илъэс 43-рэ ыныбжь, мы къулыкъум епхыгъэу IэнэтIэ зэфэшъхьафхэм аIутыгъ, исэнэхьат хэшIыкIышхо фыриI. Хэгъэгу кIоцI IофхэмкIэ Министерствэм июридическэ институтэу Краснодар дэтыр къыухыгъ, кощын IофхэмкIэ федеральнэ къулыкъум иотделэу Астрахань хэкум щыIэм ипэщагъ, джы Адыгеим Iоф щишIэщт.\n– ШIуагъэ къытэу Iоф зэдэтшIэным тыфэхьазыр, ащкIэ республикэм ихэбзэ къулыкъухэмрэ муниципальнэ образованиехэм япащэхэмрэ къыбготыщтых, – къыIуагъ КъумпIыл Мурат.\nА.Климовыр иIэнатIэ IухьэгъакI нахь мышIэми, псынкIэу IофшIэным хэгъозагъ. Сирием къикIыжьыгъэ тилъэпкъэгъухэм IэпыIэгъу афэхъугъэнымкIэ зэхащэгъэ республикэ координационнэ комиссием иIофшIэн хэлэжьагъ. Джащ фэдэу Украинэм щыкIорэ зэпэуцужьым къыхэкIыкIэ зиунэ къэзыбгынэгъэ цIыфхэр зыщыпсэухэрэ санаториеу «Анастасием» АР-м и ЛIышъхьэ игъусэу щыIагъ, ахэм гущыIэгъу афэхъугъ.\nЗиунэ къэзыбгынагъэхэм ястатус гъэнэфэгъэныр, ахэм ящыкIэгъэ документхэр гъэпсыгъэнхэр джырэ уахътэ пшъэрылъ шъхьаIэу зэрэщытыр А. Климовым къыIуагъ. Ащ дакIоу нэмыкI Iофыгъохэм язэшIохыни ынаIэ тыригъэтыщт, Адыгеим щыпсэухэрэм яфэIо-фашIэхэр зэрифэшъуашэу агъэцэкIэнхэм, тхылъхэр гъэхьазырыгъэнхэм пае чэзыум хэтхэм япчъагъэ нахь макIэ шIыгъэным ишъыпкъэу пылъыщт.\nКъэIогъэн фае, Мазэ заулэ ипэкIэ кощын Iофхэм ипащэу щытыгъ Пантелеев Александр. Ар Сирие Адыгэхэм яIоф шIукIаеу дэлэжьэщтыгъэу цIыфхэм къаIо. Мазэ заулэ ипэкIэ ар мы IэнатIэм IуагъэкIи ащ ичIыпIэ Владимир Хастьян Iуагъэхьэгъагъ. Хэкугъэзэжьын Iофхэм пылъхэм Владимир Хастьян илэжьакIэ мыдэгъугъоу алъытэщтыгъэ ыкIи Адыгеим ихьыкумэт фэтхьэусхэгъагъэх. Мыекъопэ хасэ хэтхэм ащыщ къызэриIуагъэмкIэ АдыгеимкIэ кощын Iофхэм икъотамэ Iоф пстэури зэшIуихын ылъэкIыщтэп, Сирие Адыгэхэр хэкум къагъэзэжьыным пае федерал хьыкумэтым (Москвэ) унашъо ышIын фае е бирукъратие къиныгъохэр щигъэзиен фае.


Тигъогухэр щынэгъончъэнхэм пай — Адыгэ макъ\nРедактор 04.12.2020 КЪЭБАРЫКlЭХЭР\nЛъэпкъ проектэу «Щынэгъончъэ ыкIи шэпхъэшIухэм адиштэрэ автомобиль гъогухэр» зыфиIорэр анахь дэгъоу зыгъэцэкIэрэ шъолъырхэм Адыгеир ащыщ. Ащ фэдэ зэфэхьысыжьхэр федеральнэ гупчэм къешIых.\nМыщ къыдыхэлъытэгъэ шъолъыр проектэу «Общесистемные меры развития дорожного хозяйства» зыфиIорэм игъэцэкIэн къыдыхэлъытагъэу 2020 — 2024-рэ илъэсхэм республикэм игъогухэм сурэт ыкIи видео тезыхырэ пкъыгъо 99-м нахь мымакIэу ащагъэуцущтых. ГъогурыкIоныр щынэгъончъэным, шапхъэхэр зыукъохэрэр къыхэгъэщыгъэнхэм ахэр фэIорышIэщтых.\n— Адыгэ Республикэм и ЛIышъхьэу КъумпIыл Мурат мы лъэныкъомкIэ пшъэрылъэу къыгъэуцугъэхэр дгъэцэкIэнхэм тишъыпкъэу тыпылъ. Сурэт ыкIи видео тезыхырэ камерэхэм ягъэуцун 2020-рэ илъэсым сомэ миллиони 146-рэ тефэщт. ЗэрэдгъэнэфагъэмкIэ, щыIэхэм анэмыкIэу, мыгъэ мыщ фэдэ пкъыгъо 56-мэ яIофшIэн рагъэжьэщт, — къыIуагъ Адыгеим псэолъэшIынымкIэ и Министерствэ гъогу хъызмэтымкIэ иотдел ипащэу Валерий Кулагиным.\nФедеральнэ мэхьанэ зиIэ гъогухэм комплекс 32-рэ ащагъэуцущтых — Тэхъутэмыкъое, Теуцожь, Красногвардейскэ, Мыекъопэ районхэм, Адыгэкъалэрэ Мыекъуапэрэ. Джащ фэдэу шъолъыр гъогухэм камеритф ыкIи чIыпIэ мэхьанэ зиIэхэм 19 ащагъэпсынхэу щыт.\nМы проектым игъэцэкIэн Адыгеим мэхьанэшхо щыраты, ащ къыгъэнэфэрэ лъэныкъо пстэури зэшIохыгъэным республикэм ипащэ ынаIэ тет.\nПредыдущая Процент 20-кIэ нахьыбэ хъугъэ\nСледущая ЯгумэкIыгъохэр зэхафыщтых


Мыхьамэт ипчыхьэзэхахь | Адыгэ Макъ\nКавказ шъолъырым, тилъэпкъэгъухэр зыщыпсэухэрэ IэкIыб къэралыгъохэм яорэдыIо цIэрыIоу, Адыгэ Республикэм, Къэбэртэе-Бэлъкъарым язаслуженнэ артистэу Дзыбэ Мыхьамэт къызыхъугъэ мафэм тефэу республикэм и Къэралыгъо филармоние шэкIогъум и 12-м концерт къыщитыгъ.\nУрысыбзэкIи, адыгабзэкIи орэдхэр зэхахьэм щыжъынчыгъэх. Ансамблэу «Абрекхэр», фэшъхьафхэри къыдэшъуагъэх. Адыгэ Республикэм и ЛIышъхьэу КъумпIыл Мурат ыцIэкIэ Адыгеим и Къэралыгъо упчIэжьэгъоу ТхьакIущынэ Аслъан артистэу М. Дзыбэм къыфэгушIуагъ. Лъэпкъ искусствэм хэхъоныгъэ ышIыным иIахьышIу зэрэхишIыхьэрэм фэшI лъэшэу зэрэфэразэр хигъэунэфыкIыгъ.\nКонцертым кIуагъэхэм, гущыIэ фабэхэр фэзыгъэIугъэхэм, пчыхьэзэхахьэр зэхищэнымкIэ IэпыIэгъу къыфэхъугъэхэм Дзыбэ Мыхьамэт «тхьашъуегъэпсэу» къариIожьыгъ.\nМыхьамэт иятIонэрэ концерт тыгъуасэ филармонием щыкIуагъ.\nСурэтым итыр: Дзыбэ Мыхьамэт орэд къеIо.


ЗэкъодзакIохэм шъуафэсакъ! — Адыгэ макъ\nРедактор 07.12.2020 07.12.2020 КЪЭБАРЫКlЭХЭР\nСотовэ зэпхыныгъэр ыкIи Интернет амалхэр къызыфагъэфедэхэзэ гъэпцIагъэ зыхэлъ бзэджэшIагъэу зэрахьэхэрэм япчъагъэ мы аужырэ илъэсхэм хэпшIыкIэу хэхъуагъ.\nГъэпцIагъэ зыхэлъ шIыкIэу бзэджашIэхэм къызыфагъэфедэрэр зэтефыгъэу щыт. Ахэр зэкIэ зэзыпхыхэрэр цIыфхэм егъэлыегъащэу бзэджашIэхэм цыхьэ зэрафашIыхэрэр ары.\nБанкым иIофышIэхэу зыкъагъэлъагъозэ…\n«Ваша банковская карта заблокирована», «Операция по карте приостановлена» ыкIи нэмыкIхэри зэрытхэгъэ СМС-хэр зэкъодзакIохэм цIыфхэм афарагъэхьых е ятелефон номерхэмкIэ афытеох. ТелефонымкIэ зафытеохэкIэ щынэгъончъэнымкIэ банкым икъулыкъу иIофышIэхэу араIо ыкIи банкым икартэу цIыфым ыгъэфедэрэм кIуачIэ имыIэжьэу макъэ рагъэIу. КъэIогъэн фае, бзэджашIэхэм анахьэу къызфагъэфедэхэрэр сберым икартэ ары. Мы гумэкIыгъор дэгъэзыжьыгъэным фэшI картэм ыкIыб пчъэгъищ хъурэ кодэу тетхагъэр къараIон фаеу цIыфым макъэ рагъэIу. СМС шIыкIэм тет мэкъэгъэIур сберым къыфыригъэхьыгъэу бэмэ къащэхъу ыкIи кодыр бзэджашIэхэм араIо. Нэужым цIыфым иахъщэу счетым илъыр зэкIэ гъэпцIагъэкIэ рахы.\nМыщ фэдэ гумэкIыгъо шъухэмыфэным фэшI къышъуаIорэр зэкIэ шъушIошъ шъумыгъэхъу. Банкым къышъуитыгъэ картэм иреквизитхэр, ПИН-кодыр, паролыр, джащ фэдэу картэм ыкIыб тетхэгъэ пчъагъэхэр, кодыр зыми ешъумыIу.\nБанкыр хэтэу, зыпари организацие ПИН-кодым къыкIэдэунхэ фитхэп. Картэм игъусэу ПИН-кодыр шъуIыгъ хъущтэп. Ежь банкым ителефон номер шъыпкъэр картэм ыкIыб тетхагъ, арышъ, упчIэ горэ шъуиIэмэ ащкIэ шъуфытеон шъулъэкIыщт. Зыщышъумыгъэгъупш: кредиткэр зиер банкым зэрэтеон ылъэкIыщт номер закъор ежь картэм тетхагъэр ары. УпчIэ шъуиIэ хъумэ, банкым е финанс учреждением зафэбгъэзэн плъэкIыщт.\nКорпоративнэ номерхэр агъэфедэхэзэ…\nТелефонымкIэ зэкъодзэн бзэджэшIагъэу зэрахьэхэрэр бэ зэрэхъухэрэр цIыфхэм агурагъаIоми, ащ щыухъумагъэхэ хъухэрэп. ГущыIэм пае, зэрар зэрахыгъэр ащ фэдэ шIыкIэу щыIэхэм ащыгъуазэщтыгъэми, агъэпцIэн алъэкIы. Мыщ фэдэ щысэхэр бэу къэпхьынхэ плъэкIыщт. Якартэ агъэфедэжьын амылъэкIынэу, ар зэфашIыгъэу СМС-мэкъэгъэIухэр цIыфхэм къазыфырагъэхьыкIэ, зэрагъэпцIэнхэ алъэкIыщтыр ащэгъупшэ ыкIи зэIуагъэкIэгъэ ахъщэр ашIуатыгъу.\nСыд фэдизэу хэбзэухъумэкIо къулыкъухэм пэшIорыгъэшъ Iофтхьабзэхэр зэрахьагъэми, цIыфхэм зэдэгущыIэгъухэр адашIыхэми, амышIэхэрэм цыхьэ афашIы, ащ къыхэкIыкIэ мылъкоу зэIуагъэкIагъэр чIанэ.\nКъэIогъэн фае гъэпцIагъэ зыхэлъ бзэджэшIагъэр къычIэгъэщыгъуаеу зэрэщытыр. Сыда пIомэ, бзэджашIэм ынэгу цIыфым ылъэгъурэп. Министерствэм изэфэхьысыжьхэм къызэрагъэлъагъорэмкIэ, гъэпцIагъэ зыхэлъ бзэджэшIагъэр телефонымкIэ ыкIи Интернетым иамалхэмкIэ зэрахьэх. Гукъау нахь мышIэми, хъугъэ-шIагъэхэм япчъагъи къыщыкIэрэп.\nЧэщ-зымафэм къыкIоцI гъогогъуи 4-рэ мыщ фэдэ бзэджэшIагъэхэр Адыгеим щызэрахьагъэу агъэунэфыгъ. Зэрарыр сомэ мин 500 мэхъу.\nСМС-кIэ къагъэхьырэ мэкъэгъэIур номерхэу 8-800-…, 8-499… е 8-495-кIэ къырегъажьэх. Мыщ дэжьым къэIогъэн фае корпоративнэ номерхэр къызIэкIэгъэхьэгъуаеу зэрэщымытхэр. ЗэкъодзакIохэм ащ фэдэ номерхэмкIэ гъэпцIэгъэ зекIуакIэхэр зэрахьэх.\nЩысэ къэтхьын. Теуцожь районым щыпсэурэ бзылъфыгъэу илъэс 36-рэ зыныбжьыр бзэджашIэхэм зэрагъэпцIагъэм къыхэкIэу полицием икъулыкъушIэхэм зафигъэзагъ. Ащ къазэрэфиIотагъэмкIэ, 8-495-кIэ къыригъажьэрэ номерымкIэ щэгъогогъо къыфытеуагъэх.\nБзылъфыгъэм ышIошъ агъэхъуи, ителефон тет онлайн-приложениемкIэ ахъщэм епхыгъэ фэIо-фашIэхэр рагъэцэкIагъэх.\nНэужым ащ икартэ илъыгъэ ахъщэу сомэ мин 280-р рахыгъ. Мыщ фэдэ шIыкIэмкIэ агъэпцIагъ Мыекъуапэ щыпсэурэ илъэс 40 зыныбжь бзылъфыгъэр. Ащ икартэ сомэ мини 120-рэ ратыгъукIыгъ. Мыщ фэдэ щысабэ къэпхьын плъэкIыщт.\nМы аужырэ уахътэм гъэпцIагъэ зыхэлъ шIыкIакIэу къежьагъэхэм ащыщ Интернет сайтхэр къызыфагъэфедэхэзэ цIыфым имылъку епхыгъэ щэфын-щэжьыныр. Мыщ дэжьым зэкъодзакIом щакIоу е щэфакIоу зыкъигъэлъэгъон ылъэкIыщт. Анахьэу сайтхэу «Авито» ыкIи «Интернет-тучанхэр» зыфиIохэрэр арых бзэджэшIагъэхэр нахьыбэу зыщызэрахьэхэрэр. Имылъку ыщэу ыIозэ, бзэджашIэм цыхьэ къызфарегъэшIы, ар зыщэфы зышIоигъом зыIуимыгъакIэу, мылъкум тефэрэ ахъщэм изы Iахь гъэпцIагъэкIэ къыIихын елъэкIы. Джащ фэдэу щэфакIоу зыкъыгъэлъагъозэ, щакIом фытео ыкIи итовар ыщэфы зэрэшIоигъор гурегъаIо. Сыд иушъхьагъуми, банк картэм иномер, паролыр зыIэкIегъахьэ. Нэужым ащ илъ ахъщэр рехышъ, зегъэбылъыжьы, ителефон номери чIедзыжьы.\nЦIыфыр агъэделэным фэшI бзэджашIэхэм СМС-р къызыфагъэфедэ е телефонымкIэ фытеох. СМС-р зэкъодзакIохэмкIэ Iэрыфэгъоу щыт. ЦIыфхэм ашIошъ агъэхъунэу гугъэхэзэ мыщ фэдэ шIыкIэмкIэ мэкъэгъэIухэр афарагъэхьых. ТелефонымкIэ зафытеохэкIэ цIыфыр агъэпцIэныр, ахъщэр къарагъэштэныр ары бзэджашIэхэм япшъэрылъ шъхьаIэр. Ащ пае шIыкIэ зэфэшъхьафхэр агъэфедэх. Мыщ фэдэ хъугъэ-шIагъэхэм шъуахэмыфэным фэшI сакъыныгъэ къызхэжъугъэфэнэу, бзэджашIэхэм цыхьэ афэшъумышIынэу хэбзэухъумакIохэр къышъоджэх.\nПредыдущая Шапсыгъэ къэбархэр\nСледущая Ыгу етыгъэу лъэпкъымрэ адыгабзэмрэ афэлажьэ


«Динамо-МГТУ-м» ишIухьафтын | Адыгэ Макъ\nУрысые Федерацием баскетболымкIэ изэнэкъокъу хэлэжьэрэ командэхэу суперлигэм ия 3-рэ куп щешIэхэрэр медальхэм афэбанэх. ПэшIорыгъэшъ зэIукIэгъухэр къекIокIыгъуи 4-мэ ащыкIуагъэх. ЧIыпIэу къыдахыгъэм елъытыгъэу ешIэгъухэм ахэлажьэх.\n«Динамо-МГТУ-р» «Тегасым» тIогъогогъо текIуи, финалым и 1/4-м шIокIыгъ. Къалэхэу Воронеж ыкIи Киров якомандэхэр зызэIокIэхэм, апэрэ ешIэгъоу Киров щыкIуагъэм бысымхэм текIоныгъэр къыщыдахыгъ. ЯтIонэрэ, ящэнэрэ зэIукIэгъухэр Воронеж щызэхащагъэх. Апэрэ ешIэгъур «Согдианэм» къыхьыгъ, ау ятIонэрэ зэIукIэгъум Киров икомандэу «Русичи» зыфиIорэр нахь щылъэшыгъ. «Русичир» 2:1-у зэрэтекIуагъэм ишIуагъэкIэ, зэнэкъокъум щылъэкIуатэ.\n— Мэлылъфэгъум и 10-м къалэу Киров тыщешIэщт, — къытиIуагъ «Динамо-МГТУ-м» итренер шъхьаIэу Андрей Синельниковым. — КъыкIэлъыкIорэ ешIэгъуитIур Мыекъуапэ щыIэщт. ГъогогъуитIо текIоныгъэр къыдэзыхырэ командэр ары лъыкIотэщтыр. Тэ апэрэ чIыпIэм тыфэбанэ.\nСпортымкIэ дунэе класс зиIэ мастерэу, баскетболым щыцIэрыIоу Валентин Кубраковыр «Динамо-МГТУ-м» къырагъэблэгъэжьыгъ. «Тегасым» ар дэгъу дэдэу дешIагъ. «Русичыр» «Тегасым» бэкIэ нахь лъэш. Тиспортсменхэм ешIэгъухэм яшъыпкъэу зафагъэхьазыры.\nЯтIонэрэ зэIукIэгъур мэлылъфэгъум и 13-м Мыекъуапэ щыкIощт. ТIогъогогъо текIоныгъэр къыдэзыхырэр лъыкIотэщт. Адыгэ Республикэр мыгъэ илъэс 25-рэ мэхъу. «Динамо-МГТУ-м» спортым гъэхъагъэу щишIырэр ары шIухьафтынэу республикэм фишIыщтыр.


ПэшIорыгъэшъэу щагъэгъозэщтых — Адыгэ макъ\nЦIыфым ыныбжь пенсием кIоным джыри емыкIуалIэзэ, IофшIэгъу илъэсэу иIэхэм пенсиеу къылэжьыгъэр, ащ нэсымэ фагъэуцущтыр зыфэдизым пэшIорыгъэшъэу щыгъэгъозэгъэным фэгъэхьыгъэ законопроект УФ-м и Правительствэ ыгъэхьазырыгъ.\nУФ-м IофшIэнымкIэ ыкIи социальнэ хэхъоныгъэмкIэ и Министерствэ къызэритыгъэмкIэ, илъэс 45-м къехъухэрэр ары а къэбарыр зылъагъэIэсыщтыр. Нахьыбэхэр яжъышъхьэм пенсиеу афагъэнэфэщтым зыщегупшысэхэрэри а ныбжьыр ары.\nНэбгырэ пэпчъ пенсием нэсымэ фагъэуцунэу къылэжьыгъэр зыфэдизыр къэралыгъо фэIо-фашIэхэм япортал щигъэпсыгъэ «унэе кабинетым» илъэсищ пэпчъ зэ къыфыратхэщт. Пенсиер зынэсыгъэр, IофшIэпIэ чIыпIэр къезытыгъэм страхованиемкIэ взносэу ытырэр, пенсиер ыгъэпсыным нэсымэ, ащ ищыкIэгъэщтхэр, шапхъэу пылъхэр зэхэугуфыкIыгъэу къафыратхэщт.\nАпэу а фэIо-фашIэр зыфагъэцэкIэщтхэр 1977-рэ илъэсым къэхъугъэхэр ары. 2022-рэ илъэсым итыгъэгъэзэ мазэ и 31-м шIомыкIэу ахэм апэрэ къэбарыр къаIукIэщт. ЦIыфым ыныбжь хэкIуатэу пенсием кIомэ, неущырэ мафэр зэригъэфэн ылъэкIыным фэшI пенсиехэмкIэ фитыныгъэу иIэхэр зыфэдэхэр, фагъэнэфэнэу къылэжьыгъэр зыфэдизыр пэшIорыгъэшъэу ышIэн фаеу законопроектым икIэщакIохэм алъытагъ.\nДжащ фэдэу, хэбзэгъэуцугъэм ипроект пенсием игъусэу къатырэ социальнэ ахъщэ тедзэхэр цIыфым лъэIу тхылъ ымытэу фагъэнэфэнэу къыщеIо. Ныбжьым нэмысызэ пенсием кIонэу фитыныгъэ зиIэхэм ащыщхэми ащ тетэу афагъэнэфэнэу ары. Зигугъу къышIырэр пенсием кIонкIэ илъэситIу нахь къэмынагъэу IофшIэпIэ чIыпIэр чIэзынагъэу, нэмыкI зымыгъотыгъэхэр ары. Законэу непэ щыIэм ахэм пенсиер афагъэнэфэнэу къыщеIо. Джы мы хэбзэгъэуцугъэр заштэкIэ, лъэIу тхылъ амытэу ахъщэ тыныр къафэкIонэу хъущт.\nСэкъатныгъэ зэриIэм пае социальнэ пенсие зытефэхэрэми ащ тетэу ар афагъэнэфэнэу законопроектым ит. Мыщ фэдэ къызэрыкIо шIыкIэм къыхеубытэх хъулъфыгъэу илъэс 70-м, бзылъфыгъэу 65-м аныбжь нэсыгъэу пенсием кIохэрэри, зыныбжь илъэс 80-м ехъугъэу икIэрыкIэу къызфалъытэжьыхэрэри.\nА зэпстэумэ анэмыкIэу, ошIэдэмышIэ Iоф горэ къэхъугъэмэ, пIалъэу афэгъэнэфагъэм нэмысызэ пенсиехэр цIыфхэм аIэкIэгъэхьэгъэнхэуи хэбзэгъэуцугъэм ипроект къыщыдэлъытагъ.\nПредыдущая Гупчэм и Мафэ тимэфэкI\nСледущая Электроннэ шIыкIэм тетэу


«Адыгэхэр», «Насыпыр» къахэщыгъэх — Адыгэ макъ\n«Адыгэхэр», «Насыпыр» къахэщыгъэх\nРедактор 20.12.2021 20.12.2021 КУЛЬТУРЭР, КЪЭБАРЫКlЭХЭР\nИлъэс къэс хэгъэгум щызэхащэрэ фестиваль-зэнэкъокъоу «Новые имена» зыфиIорэр Ростов-на-Дону щыкIуагъ.\nСэнаущыгъэ зыхэлъхэр къыхэгъэщыгъэнхэм, зэнэкъокъухэм ацIэ щыIуным, кIэлэцIыкIухэмрэ ныбжьыкIэхэмрэ язэфыщытыкIэхэр гъэпытэгъэнхэм зэнэкъокъур афэгъэхьыгъ.\nТэхъутэмыкъое районым иансамбли 2 фестивалым хэлэжьагъ. Лъэпкъ къэшъокIо ансамблэу «Адыгэхэм» хэт къэшъокIо купэу «Нэфылъэр», клубхэм яIофшIэн хэлэжьэрэ ансамблэу «Насыпыр» зэнэкъокъухэм къащыхагъэщыгъэх.\n«Нэфылъэм» ихудожественнэ пащэу, Адыгэ Республикэм культурэмкIэ изаслуженнэ IофышIэу КIэмыргъой Азэмат искусствэм щызэлъашIэ. Къэрэщэе-Щэрджэсым икъуаджэу Хьабэз къыщыхъугъ. КультурэмкIэ ыкIи искусствэхэмкIэ Къэрэщэе-Щэрджэс къэралыгъо училищэу Даур Аслъан ыцIэ зыхьырэр къыухыгъ. 2013-рэ илъэсым къыщегъэжьагъэу А. КIэмыргъоим Тэхъутэмыкъое районым Iоф щешIэ.\nАдыгэ лъэпкъ къэшъокIо ансамблэу «Адыгэхэм» яхудожественнэ пащэу КIэмыргъой Азэмат ыгъэсэрэ ныбжьыкIэхэм тагъэгушIо. 2014-рэ илъэсым къыщыублагъэу хэгъэгу, дунэе зэIукIэгъухэм щытхъуцIэхэр къащыдехых.\nЭтнопроектэу «Адыгэхэм» А. КIэмыргъоир ипащ. Проектым ирежиссерыр Ацумыжъ Рустам. Лъэпкъ шэн-хабзэхэр, тарихъыр нахьышIоу ашIэным, ныбжьыкIэхэм пIуныгъэ дэгъу ятыгъэным Iофтхьабзэм изэхэщакIохэр пылъых.\nМосква, Шъачэ, Краснодар, Налщык, Щэрджэскъалэ, Мыекъуапэ, Тыркуем икъалэхэу Бурсэ, Инигель, нэмыкIхэм лъэпкъ проектэу «Адыгэхэр» къащагъэлъэгъуагъ. Ансамблэм опытэу иIэр зэрагъашIэ ашIоигъоу искусствэм иIофышIэхэр бэмэ къакIэупчIэх.\n— Хабзэм икъулыкъушIэхэмрэ ансамблэм хэтхэмрэ зэгурыIоныгъэ азыфагу илъ, IофшIэкIэшIум «Адыгэхэр» лъыхъухэзэ, лъэпкъ шэн-хабзэхэр щыIэныгъэм щыпхыращы. Тэхъутэмыкъое районым, Адыгэ Республикэм лъэпкъыбэ зэращыпсэурэр къыдалъытэзэ, искусствэм ибаиныгъэ концертхэм къащагъэлъагъо, — къытиIуагъ Тэхъутэмыкъое районым иадминистрацие культурэмкIэ и ГъэIорышIапIэ ипащэу, Адыгэ Республикэм искусствэхэмкIэ изаслуженнэ IофышIэшхоу Ацумыжъ Рустам.\nРостов-на-Дону щыкIогъэ зэнэкъокъум зэхэщакIо фэхъугъэх искусствэм идунай икъызэIухын дэлажьэхэу Дон къэралыгъо техническэ университетыр, театрэм изыгъэсапIэу «Браво ДГТУ» зыфиIоу Урысыем изаслуженнэ артисткэу Анита Цой зипащэр.\nЗэнэкъокъум изэхэщэнкIэ IэпыIэгъу къафэхъугъэх Ростов хэкум гъэсэныгъэмкIэ и Министерствэ, Ростов хэкум культурэмкIэ и Министерствэ, къалэу Ростов-на-Дону иадминистрацие.\nТэхъутэмыкъое районым иансамблэу «Адыгэхэм», художественнэ пащэр КIэмыргъой Азэмат, Пэнэхэс къоджэ культурэм щысэ зытырахырэ иансамблэу «Насыпым», художественнэ пащэр Мерэмыкъо Элан, шIухьафтын шъхьаIэу Гран-прир ыкIи апэрэ чIыпIэр къыщыдахыгъэх.\nЯ VII-рэ Дунэе фестиваль-зэнэкъокъум икIэух 2022-рэ илъэсым гъэтхапэм Москва щыкIощт. Тэхъутэмыкъое районым иансамблитIу Урысыем икъэлэ шъхьаIэу Москва щызэхащэщт кIэух зэхахьэм хэлэжьэщтых.\nЛъэпкъ къэшъокIо ансамблэхэу «Адыгэхэм», «Насыпым» тафэгушIо. Къэралыгъо гъэпсыкIэ иIэу Адыгеир зыпсэурэр илъэси 100 зэрэхъурэм пэгъокIыхэзэ, тиансамблэхэм дунэе зэнэкъокъум гъэхъагъэ щашIынэу, Адыгэ Республикэм ищытхъу искусствэм лъагэу щаIэтынэу афэтэIо.\nПредыдущая УплъэкIунхэр зэхащагъэх\nСледущая ШIэныгъэлэжьым ыцIэкIэ зэхащагъ


ᐉ Чем отмыть зеленку. Как легко и быстро отмыть зеленку с кожи и пола. Как отмыть зеленку с кожи -\n1 Чем отмыть зеленку. Как легко и быстро отмыть зеленку с кожи и пола. Как отмыть зеленку с кожи\nЧем отмыть зеленку. Как легко и быстро отмыть зеленку с кожи и пола. Как отмыть зеленку с кожи Ссылка на основную публикацию


Home » Adyghe » 13 Romans » 11\nposted by derDaniel on Thu, 09/09/2010 - 11:10\nТхьэм Израил лъэпкъым гукІэгъу къызэрыфишІырэр\nЕтІанэ сэупчІэ: Тхьэр ежь ылъэпкъ фэмыежьэу хъугъа? Хьау, ар хъухэщтэп. Сыда пІомэ сэри Израил лъэпкъым сыщыщ, Ибрахьимэ къытехъукІыгъэ цІыфхэм сащыщ, Вениамин иунэгъо лъэпкъ сыщыщ. 2Шъыпкъэ, Тхьэм лъэпкъэу къыхихыгъэм фэмыежьэу хъугъэу щытэп. Тхьэм игущыІэ тхыгъэхэм арытэу,* пегъымбар Иляс икъэбар зэрыт чІыпІэм ыдэжь итыр шъошІэба? Иляс Израил цІыфхэм яхьылІагъэу Тхьэм ыпашъхьэ мырэущтэу ыІуи щытхьаусхагъ: 3«3иусхьан, уипегъэмбархэр аукІыгъэх, уикъурмэншІыпІэхэри зэхакъутагъэх. Сэ сизакъоу сыкъэнагъ, спси ыуж итых». 4Ау Тхьэм Иляс сыда къыриІожьыгъэр?* «Тхьэ нэпцІэу Ваал ыпашъхьэ лъэгонджэмышъхьэкІэ мытІысыгъэхэу цІыф минибл къызфэзгъэнагъ». 5Джыри арэущтэу щыт. Тхьэм ынэшІу щыфэныгъэкІэ ежьым къыхихыгъэхэу, цІыф куп къэнагъэхэу щыІэх. 6Тхьэм ахэр къызкІыхихыгъэхэр ынэшІу къызэращифэрэр ары. Ахэмэ ІофышІухэу ашІагъэхэм яІоф ащ хэлъэп. Армырмэ Тхьэм ынэшІу щыфэныгъэ нэшІу щыфэныгъэ хъужьрэп.\n7Сыд етІанэ? Израил лъэпкъыр зылъыхъугъэр агъотыгъэп, ау Тхьэм къыхихыгъэ цІыф купым агъотыгъ. Къэнагъэхэр гуркъэхэу* хъугъэх. 8Тхьэм игущыІэ тхыгъэхэм зэрарытым фэдэу,*\n«Тхьэм ахэмэ агухэм гулъытэ ямыІэу ыгъэхъугъэх.\nАнэхэми амылъэгъоу, атхьакІумэхэми зэхамыхэу ыгъэхъугъэх,\nнепэрэ мафэм нэсыфэ». 9Пачъыхьэ Даути къыІуагъ:*\n11:2-3 Тхьэм игущыІэ тхыгъэхэм арытэу – еплъ Пачъыхьэхэм якъэбархэр зэрыт апэрэ тхылъым (3-я Царств) 19:10.\n11:4 Тхьэм . . . къыриІожьыгъэр – еплъ Пачъыхьэхэм якъэбархэр зэрыт апэрэ тхылъым (3-я Царств) 19:18.\n11:7 гуркъагъэ – къаигъагъэкІэ къыбгурыІонэу умыдэныр ары.\n11:8 Тхьэм игущыІэ тхыгъэхэм зэрарытым фэдэу – еплъ Пегъымбар Мусэ ятфэнэрэ тхылъэу ытхыгъэм 29:4; Пегъымбар Исайас тхылъэу ытхыгъэм 29:10.\n11:9-10 пачъыхьэ Даути къыІуагъ – еплъ Сэбур (Псалтыр) 69:22-23 (урыс библиемкІэ 68:23-24).\n«Ахэмэ яешхэ-ешъошхо лъахъи, хъытыуи, ахэр зыгъэлъэпаорэ мыжъуи афэрэхъу. Тхьэм яфэшъуашэ арерэгъэпщыныжь. 10Ахэмэ амылъэгъушъунэу Тхьэм анэхэр ерэгъэ-\nушІункІых, егъашІэми атхыцІэхэр ерэуфэх».\nХымэ лъэпкъхэр мыкІодхэу, Тхьэм къызэригъэнэжьхэрэр\n11Арышъ сэупчІэ: джуртхэр зэлъэпаохэм, тефэпагъэха? Хьау, ар хъухэщтэп. Ау джуртхэр гъогу занкІэм зэрэтекІыгъэхэм пае, нэмыкІрэ лъэпкъхэр мыкІодхэу къэнэжьынхэу Тхьэм гъогу афишІыгъ, джуртхэр ахэмэ аригъэшъугъунхэм пае. 12Джуртхэр гъогу занкІэм зэрэтекІыгъэхэм пае, дунаем тет нэмыкІрэ цІыфхэм шІубэ агъотыгъ, джуртхэми яІоф къызэрадэмыхъугъэм пае, нэмыкІрэ лъэпкъхэм шІубэ агъотыгъ. Арышъ, джуртхэу мыкІодхэу Тхьэм къыгъэнэжьыщтхэм япчъагъэ зикъукІэ, сыдэу шІуба ащ къыхэкІыщтыр!\n13Джы шъо, хымэ лъэпкъхэм, сыкъыжъудэгущыІэ: Шъо хымэ лъэпкъхэм шъуиапостолэу сызэрэхъугъэм пае, сиІоф сэгъэлъапІэ. 14СиІоф зыфэзгъэлъапІэрэр сэ слъэпкъ щыщхэр шъо хымэ лъэпкъхэм шъуязгъэшъугъунышъ, ахэмэ ащыщхэу зы куп мыкІодхэу Тхьэм къыгъэнэжьынхэу ары. 15Сыда пІомэ Тхьэм джуртхэр ымыдэхэ зэхъум, дунаем тет нэмыкІ цІыфхэр ежьым ешІужьыгъэхэу ыгъэхъугъэх. Ащыгъум Тхьэм джуртхэр джыри зэ зидэжьхэкІэ, сыд фэдэщт? Ар лІагъэхэм ахэр къызэрахэтэджыкІыжьхэрэм фэдэщт. 16Тхьацум иапэрэ Іахьэ Тхьэм ратымэ, тхьацур зэкІэри Тхьэм ий. Чъыгым ылъапсэ Тхьэм иемэ, чъыг къутамэхэри Тхьэм иех.\n17Хатэм дэт зейтун чъыгым* икъутамэхэм ащыщхэу заулэ Тхьэм гуикІыкІи, о, шъофым ит зейтун чъыг къутамэм фэдэр адрэ къутамэхэм ачІыпІэ угуигъэуцуагъ. Хатэм дэт зейтун чъыгым икъутамэхэу къэнагъэхэм урягъусэу а чъыгым ылъапсэми ипсыми яшІуагъэ къыуагъэкІы. 18Арышъ, Тхьэм а чъыгым гуикІыкІыгъэ къутамэхэм апашъхьэ узщыщымытхъужь. Узщытхъужьмэ, мыр зыщымыгъэгъупш: О уишІуагъэ лъапсэм ебгъэкІы-\n11:17 зейтун чъыгыр – «маслинэ» ары.\nрэп, лъапсэм ишІуагъэ о къыуегъэкІы нахь. 19Ащыгъум о къысэпІонкІи мэхъу: «Чъыгым сэ сыгуигъэуцонэу а къутамэхэр Тхьэм чъыгым гуикІыкІыгъэх». 20Шъыпкъэ, ахэмэ шІошъхъуныгъэ зэрямыІэм пае, Тхьэм чъыгым гуикІыкІыгъэх, ау о шІошъхъуныгъэ зэрэуиІэм пае, пчІыпІэ укъенэ. Арышъ, зымыгъэпаг, щынагъуи зигъаІ. 21Сыда пІомэ хатэм дэт чъыгым икъутамэхэм Тхьэр ашъхьамысыгъэмэ, о къыпшъхьасыщта?\n22Мары Тхьэм ишІугъэрэ ипхъэшагъэрэ: игъогу текІыгъэхэм афэпхъашэу щыт, ау о Тхьэм ишІугъэ зыхэмыгъэнмэ, ишІугъэ къыплъигъэсыщт. Армырмэ, ори а чъыгым угуикІыкІыщт. 23Джуртхэми яшІошъмыхъуныгъэ ханэжьмэ, Тхьэм ахэри чъыгым гуигъэуцожьыщтых, сыда пІомэ, Тхьэм ахэр гуигъэуцожьынхэ ылъэкІыщт. 24Шъо, (хымэ лъэпкъхэр), шъофым ит зейтун чъыгым Тхьэм шъугуикІыкІи, хатэм дэт зейтун чъыгым шъугуигъэуцожьыгъ. Ащыгъум хатэм дэт зейтун чъыгым щыщ къутамэхэр, (джуртхэр ары), ежьхэм ячъыг гуигъэуцожьынхэу ТхьэмкІэ нахь къинына?\nТхьэм Израил лъэпкъым ежь ыдэжь къызэригъэгъэзэжьырэр\n25Сшыхэр, Іушыщэу шъузышІомышІыжьыным пае, мы шъэфыр шъумышІэу шъущытынэу сыфаеп. Хымэ лъэпкъхэм ащыщхэу Тхьэм игъогу техьащтхэм япчъагъэ екъуфэ, Израил лъэпкъым щыщ купым гуркъагъэ яІэу Тхьэм ыгъэхъугъэх. 26Арэущтэу Израил лъэпкъыр зэкІэ мыкІодэу Тхьэм къыгъэнэжьыщт, игущыІэ тхыгъэхэм зэрарытым фэдэу,*\n«ЦІыфхэр мыкІодхэу къэзыгъэнэжьыщтыр Сион\nкъалэм* къыдэкІыщт. Ар къызыкІокІэ, бзэджагъэр Якъубэ ылъэпкъ хигъэкІодыкІыжьыщт». 27(ЕтІанэ Тхьэм ыІуагъ:)\n«Мы зэзэгъыныгъэр ары сэррэ ахэмрэ тазыфагу\nдэслъхьащтыр, япсэкІодхэр затесхыжьхэкІи».\n11:26-27 Тхьэм игущыІэ тхыгъэхэм зэрарытым фэдэу – еплъ Пегъымбар Исайас тхылъэу ытхыгъэм 59:20-21; 27:9.\n11:26 Сион къалэр – Ерусалим къалэр ары.\n28Джуртхэм къэбарышІур зэрамыдагъэм пае, шъо шъуишІуагъэ а Іофым къыхэкІэу Тхьэм ипый хъугъэх. Ау Тхьэм джуртхэр къызэрэхихыгъэхэм пае, ахэр шІу елъэгъух, ятэжъышхохэм яхьатыркІэ. 29Сыда пІомэ Тхьэм цІыфхэм тынхэр заритхэкІэ, ибынхэм ащыщ хъунхэуи зяджэкІэ, арэущтэу зэришІагъэм фыкІэгъожьырэп. 30Шъо (хымэ лъэпкъхэр), Тхьэм шъуедэІущтыгъэп, ау Израил лъэпкъыр Тхьэм зэремыдэІугъэм пае, джы Тхьэм шъо гукІэгъу къышъуфишІыгъ. 31Ащ фэдэу джы джуртхэр Тхьэм едэІухэрэп, шъо гукІэгъоу къышъуфишІыгъэмкІэ Тхьэм ахэми гукІэгъу къафишІыным пае. 32Сыда пІомэ Тхьэм цІыф пстэури мыдэІоныгъэм хэтхэу къыгъэнагъэх, ахэмэ зэкІэмэ гукІэгъу къафишІыным пае.\n33Тхьэм ишІугъэшхо, изэхэшІыкІыныгъэшхо, ишІэныгъэшхо сыдэу инха!\nИгухэлъышхохэр зыми зэхифын ылъэкІыщтэп. ИІофхэм аужы зи ихьан ылъэкІыщтэп. 34 «Хэта Зиусхьаным ыгу илъыр зышІэрэр?\nХэта ащ упчІэгъу фэхъугъэр? 35Хэта Тхьэм зыгорэ езытыгъэр\nТхьэм ащ тын къыритыжьынэу?»* 36Іоф пстэури Тхьэм ыІэ къикІыгъ. ИлъэкІыныгъэкІи ищытхъушхо паий Іоф пстэури\nщыІ. МыкІодыжьын щытхъушхор Тхьэм ий. Амин.


ЧIыгу Iахьхэм, грантхэм ятын анаIэ тырагъэтыщт | Адыгэ Макъ\nЧIыгу Iахьхэм, грантхэм ятын анаIэ тырагъэтыщт\nАдыгэ Республикэм иминистрэхэм я Кабинет зичэзыу игъэкIотыгъэ зэхэсыгъоу тыгъуасэ иIагъэм тхьамэтагъор щызэрихьагъ Адыгеим и ЛIышъхьэу КъумпIыл Мурат.\nАщ хэлэжьагъэх АР-м и Къэралыгъо Совет — Хасэм и Тхьаматэу Владимир Нарожнэр, республикэм и Премьер-министрэ ипшъэрылъхэр зыгъэцэкIэрэ Наталья Широковар, федеральнэ инспектор шъхьаIэу Сергей Дрокиныр, къулыкъухэм ыкIи ведомствэхэм япащэхэр, нэмыкIхэри.\nКIэлэцIыкIухэм языгъэпсэфыгъо уахътэ ыкIи япсауныгъэ агъэпытэнымкIэ кампанием изэхэщэн епхыгъэ Iофыгъо зырызхэмкIэ УФ-м ихэбзэгъэуцугъэ гъэцэкIагъэ зэрэхъурэм шъолъыр къэралыгъо лъыплъэныр къыдыхэлъытэгъэным фэгъэхьыгъэу къэгущыIагъ АР-м IофшIэнымкIэ ыкIи социальнэ хэхъоныгъэмкIэ иминистрэу Мырзэ Джанбэч. КIэлэцIыкIухэм языгъэпсэфыгъо уахътэ изэхэщэнкIэ, ахэм ящынэгъончъагъэ ухъумагъэ хъунымкIэ къэуцурэ гумэкIыгъохэр дэгъэзыжьыгъэнхэм фэшI хэбзэгъэуцугъэм зэхъокIыныгъэхэр фашIых ыкIи пшъэрылъхэр гъэцэкIагъэхэ зэрэхъухэрэм лъыплъэгъэныр ары анахь шъхьаIэу ащ къыгъэнафэрэр. МыщкIэ пшъэдэкIыжь зыхьыщтыр АР-м гъэсэныгъэмрэ шIэныгъэмрэкIэ и Министерств ары. Зэхэсыгъом хэлажьэхэрэм мы унашъом дырагъэштагъ ыкIи аштагъ.\n— Мы кампаниер зэри-фэшъуашэу зэхэщэгъэ-ным, тисабыйхэм языгъэ-псэфыгъо уахътэ шIуагъэ къытэу агъэкIоным, япсауныгъэ агъэпы- тэным тынаIэ тет. Пшъэ-рылъым изэшIохын му-зейхэр, учреждение зэ-фэшъхьафхэр, хэбзэу-хъумакIохэр къыхэтэгъэ-лажьэх, джащ фэдэу культурнэ Iофтхьабзэхэр афызэхэтэщэх. Мыщ фэдэ екIолIакIэм шIо-гъэшхо къызэритырэр нафэ. КIэлэцIыкIухэм языгъэпсэфыгъо уахътэ пэIухьащт ахъщэу къа-тIупщырэр шIуагъэ хэ-лъэу гъэфедэгъэным ты-наIэ тедгъэтын фае, —къыIуагъ КъумпIыл Мурат.\nЕзыгъэжьэгъэкIэ фермерхэм ыкIи былымхъуным фэгъэзэгъэхэ фермэхэм хэхъоныгъэхэр ашIынхэмкIэ IэпыIэгъу афэхъугъэным фэшI 2017-рэ илъэсым Iофтхьабзэхэу зэхащагъэхэм, зэшIуахын алъэкIыгъэм къытегущыIагъ АР-м мэкъу-мэщымкIэ иминистрэу Юрий Петровыр. Ащ къызэриIуагъэмкIэ, мы программэр загъэцакIэрэм къыщыублагъэу республикэм Iоф щызышIэрэ езыгъэжьэгъэкIэ фермери 153-мэ сомэ миллион 212,3-рэ ыкIи мэкъумэщ-фермер хъызмэтшIэпIэ 36-мэ (былымхъуным фэгъэзагъэхэм) сомэ миллиони 168,2-рэ хъурэ грантхэр аратыгъэх. ЕзыгъэжьэгъэкIэ фермерым къэралыгъо IэпыIэгъоу ратырэр сомэ миллион 1,5-рэ хъущтыгъэмэ, джы ар сомэ миллиони 3-м нагъэсыгъ. Былымхъуным фэгъэзагъэхэм сомэ миллион 21,6-рэ аратыщтыгъэмэ, непэ а пчъагъэр сомэ миллион 30-м нэсыгъ. Фермерхэм аIэкIэлъ техникэм ыкIи оборудованием япчъагъэ 614-кIэ нахьыбэ хъугъэ. Къэралыгъо IэпыIэгъум ишIуагъэкIэ былымышъхьэхэм, чэтэу ахъухэрэм япчъагъэ хэхъуагъ, джащ фэдэу гъэфэбапIэхэр, фермэхэр, нэмыкI псэуалъэхэр ашIынхэ е зэтырагъэпсыхьажьынхэ алъэкIыгъ. Грантхэр аратынхэмкIэ зипшъэрылъхэр анахь дэгъоу зыгъэцакIэхэрэр Мыекъопэ, Красногвардейскэ, Кощхьэблэ ыкIи Шэуджэн районхэр арых. Ау мыщ дэжьым гумэкIыгъохэри къэуцух, гущыIэм пае, фермерхэм ахъщэ IэпыIэгъоу аратыгъэм къыдыхэлъытагъэу IофшIэпIэ чIыпIэхэр къызэIуахынхэ фае. Ау грант зэратыгъэхэм ащыщхэм илъэс пчъагъэм къыкIоцI а пшъэрылъыр агъэцакIэрэп. Ащ къыхэкIыкIэ мы гумэкIыгъор дэгъэзыжьыгъэн зэрэфаер зэрыт тхыгъэхэр профильнэ министерствэм муниципальнэ образованиехэм япащэхэм аIэкIигъэхьагъэх.\n— Мы про-граммэмкIэ дгъэнэфэгъэхэ къэгъэлъэгъон-хэр зэкIэ дгъэцэкIэнхэ фае. Къо-джэ псэупIэ пэпчъ ежь лъэныкъо гъэнэфагъэ къыхехы. ГущыIэм пае, Крас-ногвардейскэ районым цумпэм икъэгъэкIын зыщиушъомбгъугъ, адрэ къоджэ псэупIэхэми нэмыкI культурэхэм е былымхъуным зыфагъазэ. Ащ фэдэ екIолIакIэм хэхъоныгъэхэр ышIынхэм тынаIэ тедгъэтын фае. Арышъ, профильнэ ми-нистерствэм, муниципали-тетхэм, къоджэ псэ-упIэхэм мы лъэны- къомкIэ яIофшIэн нахь агъэлъэшын фае,— къыIуагъ КъумпIыл Мурат.\nМэхьанэшхо зиIэ Iофыгъоу зэхэсыгъом къыщаIэтыгъэр сабыищ е нахьыбэ зиIэ унагъохэм ыпкIэ хэмылъэу чIыгу Iахьхэр ятыгъэнхэм фэгъэхьыгъэ хэбзэгъэуцугъэр республикэм щыгъэцэкIагъэ зэрэхъурэр ары. АР-м мылъку зэфыщытыкIэхэмкIэ и Комитет итхьаматэу Ирина Бочарниковам къызэриIуагъэмкIэ, мы уахътэм Адыгеим мыщ фэдэ унэгъо 5753-рэ ис. Ахэм ащыщэу 3817-мэ е унэгъо Iужъухэм япроцент 66-мэ чIыгу Iахьхэр къаратынхэу заявлениехэр къатхыгъэх. Непэ ехъулIэу нэбгырэ 1710-мэ ялъэIухэр афагъэцэкIагъэх. Заявлениеу къатхыгъэхэм янахьыбэр къызпкъырыкIыгъэхэр къалэу Мыекъуапэ (процент 49-рэ), Мыекъопэ районыр (процент 14), Тэхъутэмыкъое районыр (проценти 10). Сабыищ е нахьыбэ зиIэхэм яфэIо-фашIэхэр гъэцэкIэгъэнхэм пае чIыгу Iахь 2107-рэ джырэ уахътэм агъэхьазырыгъ. Зэфэхьысыжьхэм къызэрагъэлъагъорэмкIэ, гъогу картэм къыдыхэлъытагъэу, мы категорием къыхиубытэхэрэм чIыгу Iахьхэр ятыгъэнхэм иIофыгъо изэшIохын муниципальнэ образованиехэм икъу фэдизэу ащамыгъэцакIэхэу къыхэкIы. Арышъ, мы лъэныкъомкIэ пшъэрылъхэр зэшIохыгъэнхэ, IофшIэнэу агъэцэкIэщтхэм апэIуагъэхьащт мылъкур муниципалитетхэм къыдалъытэн зэрэфаер Комитетым итхьаматэ къыIуагъ.\nМы Iофыгъом епхыгъэ пшъэрылъхэр зэрэзэшIуахырэм къытегущыIагъэх муниципальнэ образованиехэу «Тэхъутэмыкъое районым» ыкIи «Адыгэкъалэ» яадминистрациехэм япащэхэр.\nДжащ фэдэу сабыищ е нахьыбэ зэрыс унагъохэм аратыгъэ чIыгу Iахьхэм инженернэ инфраструктурэр ящэлIэгъэным иIофыгъуи къэзэрэугъоигъэхэр тегущыIагъэх.\n— Сабыибэ зэрыс уна-гъохэм алъэныкъокIэ щыIэ унашъохэр зэкIэ шIокI имыIэу дгъэцэкIэн-хэм, ащкIэ муниципали-тетхэм IэпыIэгъу тафэхъу-ным тылъыплъэн фае, —къыIуагъ АР-м и ЛIышъхьэ.\nФэтэрыбэу зэхэт унэхэм ащыпсэухэрэм игъэкIотыгъэ (капитальнэ) гъэцэкIэжьынымкIэ 2018-рэ илъэсым атыщт ахъщэ анахь макIэм игъэнэфэн епхыгъэу къэгущыIагъ АР-м псэолъэшIынымкIэ, транспортымкIэ, псэупIэ-коммунальнэ ыкIи гъогу хъызмэтхэмкIэ и Министерствэ ипащэу Валерий Картамышевыр. ЗэрагъэнэфагъэмкIэ, къихьащт илъэсым лифт зыхэт унэхэм ачIэсхэм зы квадратнэ метрэм телъытагъэу соми 6-рэ чапыч 58-рэ, лифт зимыIэхэм соми 5-рэ чапыч 18-рэ атызэ ашIыщт.\nИнформационнэ обществэм хэхъоныгъэхэр ышIынхэм иIофыгъуи зэхэсыгъом къыщаIэтыгъ, ащкIи, нэмыкIхэмкIи унэшъо гъэнэфагъэхэр ашIыгъэх.


Зэнэкъокъур дэгъоу зэхащэщт | Хасанов Мурат Русланович\n« Аслан Тхакушинов удостоен почетных наград…\nЗэнэкъокъум зэфещэх »\nАпшъэрэ купым хэтхэр зэрешIагъэхэр зэтэгъапшэх:\n«Ошъутен-2» — «Кощхьабл» — 5:1, СШОР — «Ошъутен» — 0:11, «Урожай» — «Щагъдый» — 4:3, «Мыекъуапэ — МГГТК — 6:2, «Картонтар» — «ЧIыгушъхь» — 3:5.\nКIэух зэIукIэгъухэм уяплъынкIэ гъэшIэгъоныгъэх. Команди 4 апэ итыгъэр, ау хагъэунэфыкIырэ чIыпIэу ахьыщтыр зыфэдэр зыми ышIэщтыгъэп. «Ошъутенэм» дэгъоу зигъэхьазырыгъ. Шъыпкъэ, СШОР-м хэт ешIакIохэм ащыщхэр ныбджэгъу ешIэгъухэм ахэлэжьэнхэу «Зэкъошныгъэм» итренерхэр къяджагъэх. Ащ къыхэкIэу СШОР-р «Ошъутенэм» дэгъоу дешIэн ылъэкIыгъэп, текIоныгъэр къыдэзыхыгъэ «Ошъутенэм» апэрэ чIыпIэр фагъэшъошагъ.\n«Урожаим» ятIонэрэ чIыпIэр къыдихыным фэшI «Щагъдыим» текIон фэягъэ. «Щагъдыим» гугъэ имыIэу щытыгъэп. «Урожаим» зытекIокIэ, ящэнэрэ чIыпIэр ыхьыщтыгъэ. КъэлэпчъэIутхэу Станислав Меланченкэмрэ Алексей Саяпинымрэ цыхьэшIэгъоу ешIэщтыгъэх, ау Iэгуаор хъагъэм ашIурадзэуи уахътэ къыхэкIыщтыгъ. «Урожаим» къыхэщыщтыгъ Сергей Мирошниченкэр. Ар ухъумакIоу щытми, ыпэкIэ илъынэу игъо ифэщтыгъ. ГъогогъуитIо къэлапчъэм Iэгуаор дидзагъ. Пчъагъэр 1:0-у, 2:1-у, 4:2-у къыхэкIыгъ. «Щагъдыим» къэлапчъэм Iэгуаор дидзи, 4:3-у пчъагъэр зэхъум, зэIукIэгъур нахь гъэшIэгъон хъугъэ. Аужырэ нэгъэупIэпIэгъум нэс ешIэгъум къырыкIощтыр къэшIэгъоягъ.\n«Мыекъуапэр» МГГТК-м зэрэтекIуагъэм дакIоу, Николай Бояринцевым къэлапчъэм Iэгуаор заулэрэ дидзагъ, «Бомбардир анахь дэгъу» зыфиIорэ щытхъуцIэр фагъэшъошагъ.\nМыекъуапэ иадминистрацие ипащэу Александр Наролиныр къалэм футболымкIэ икIымэфэ зэIухыгъэ зэнэкъокъу хэлэжьагъэхэм гущыIэ фабэхэр къафиIуагъ, хагъэунэфыкIырэ чIыпIэхэр къыдэзыхыгъэхэм къафэгушIуагъ. Футбол ешIэхэзэ физкультурэмрэ спортымрэ апыщагъэхэм япчъагъэ нахьыбэ зэрэхъурэм, спортым пIуныгъэ мэхьанэу иIэм зыкъызэриIэтырэр хагъэунэфыкIыгъэх.\nРеспубликэм икъэлэ шъхьаIэ инароднэ депутатхэм я Совет итхьаматэу Джармэкъо Азмэт игущыIэ къызэрэщыхигъэщыгъэу, спорт псэуалъэхэм футбол ащешIэхэрэм япсауныгъэ зэрагъэпытэрэм дакIоу, кIэлэеджакIохэм, ныбжьыкIэхэм щысэшIу афэхъух.\nЗэнэкъокъум исудья шъхьаIэу Пэнэшъу Мыхьамодэ зэIукIэгъухэр зезыщагъэхэм яшIушIагъэ хигъэунэфыкIыгъ. Опытышхо зиIэ Сергей Двойниковыр судья анахь дэгъукIэ алъытагъ.\nДунаим самбэмкIэ гъогогъу 11 ичемпионэу, Урысыем и Къэралыгъо Думэ идепутатэу Хьэсанэкъо Мурат, Адыгэ Республикэм физкультурэмкIэ ыкIи спортымкIэ и Комитет итхьаматэу Дэгужъые Муратэ, ащ игуадзэу Андрей Бородин, Мыекъуапэ иадминистрацие физкультурэмкIэ ыкIи спортымкIэ икомитет ипащэу Дмитрий Щербаневыр, нэмыкIхэри зэхахьэм хэлэжьагъэх, футболистхэмрэ командэхэмрэ шIухьафтынхэр афашIыгъэх.\nАлександр Буниныр «Спартэм» хэтэу ыпэкIэ анахь дэгъоу щешIагъ, «Спортмастерым» ифутболистэу Пэнэшъу Тимур ешIэкIо анахь дэгъу, «Кавказым» икъэлэпчъэIутэу Къулэ Бислъан иIэпэIэсэныгъэкIэ ешIакIохэм къахагъэщыгъ.\nСпорт клубэу «Ошъутенэм» хэтэу Сергей Безуховыр ыпэкIэ анахь дэгъоу щешIагъ. «Дорожникым» хэтэу Владимир Зайцевыр ешIэкIо анахь дэгъу. ТхьакIущынэ Ибрахьимэ «Регион» къэлэпчъэIут анахь дэгъу.\n— ФутболымкIэ судьяхэу Сергей Двойниковым, Игорь Калиниченкэм, Максим Васильченкэм, Шэуджэн Хьасанбый, Вадим Манашировым тафэраз, ешIэгъухэр дэгъоу зэращагъэх, — къыщиIуагъ зэхахьэм зэнэкъокъум исудья шъхьаIэу Пэнэшъу Мыхьамодэ.\nГъонэжьыкъо Азэмат — «Ошъутенэм» иешIакIу:\n— Сигуапэу зэнэкъокъум сыщешIагъ, апэрэ чIыпIэр къызэрэдэтхыгъэм фэшI сэгушIо. «Торпедо» Москва сыхэтэу Урысыем изэIукIэгъухэм сахэлэжьэщт.\nСергей Мирошниченко — зэнэкъокъум анахь дэгъоу щешIагъэхэм ащыщ.\n«Урожаим» итренер шъхьаIэу Александр Матусьян, ешIакIохэу А. Ушениным, Д. Павловым, Р. Хьабэчырым, къэлэпчъэIутэу А. Саяпиным, нэмыкIхэм къызэрэтаIуагъэу, апэрэ чIыпIэм фэбэнагъэх. Анахь лъэшхэм атекIуагъэх, ау «Картонтарэм», «ЧIыгушъхьэм» ашIокIыгъэхэп.\n— Адыгеим испорт псэуалъэхэм япчъагъэ нахьыбэ хъугъэ, — къытиIуагъ Урысыем и Къэралыгъо Думэ идепутатэу Хьэсанэкъо Муратэ. — Физкультурэмрэ спортымрэ республикэм тапэкIи нахь зыщаушъомбгъуным тыпылъыщт.\n— КIымэфэ футболыр зэнэкъокъу гъэшIэгъон, тигуапэу зэIукIэгъухэм тяплъыгъ, зэхэщакIохэм «тхьашъуегъэпсэу» ятэIожьы, — къытаIуагъ Хьакъунэ Нурбый, ЕмтIылъ Юсыф, Владимир Гапон, Хъунэ Аслъан, нэмыкIхэми.\nОфициальный сайт республиканской газеты «Адыгэ макъ» 17.01.2017 г.: http://www.adygvoice.ru/wp/зэнэкъокъур-дэгъоу-зэхащэщт/


Сабый аутизмэм ебэнырэ ныхэм ащыщхэр республикэм ипремьер-министрэ IукIагъэх »\nАдыгэ Республикэм ипремьер-министрэу КъумпIыл Мурат республикэ цIыф куп зэхэтэу «Адыгеим икIэлэцIыкIу шъхьафхэр» («Особенные дети Адыгеи») зыфиIорэм илIыкIохэм аIукIагъ.\nАутизмэр зилэжьэ кIэлэцIыкIухэр щыIэныгъэм хэгъэгъозэгъэнхэм, ахэм яегъэджэнхэм епхыгъэ Iофхэр зэхафыгъэх. Зэхэсыгъом хэлэжьагъэх премьер-министрэм игуадзэу Широкова Натальер, псауныгъэм икъэухъумэнкIэ ыкIи социальнэ хэхъоныгъэхэмкIэ министрэхэр.\n«Адыгеим икIэлэцIыкIу шъхьафхэр» зыфиIорэ куп зэхэтыр мы илъэсым зэхащагъ. АутизмэмкIэ зыхэлъ кIэлэцIыкIухэм янэхэр ащ хэтых. Куп зэхахьэм итхьаматэу Къулэкъо Эльвирэ ясабыйхэм алъэныкъокIэ гумэкIыгъоу зэутэкIыхэрэм премьер-министрэр ащыгъэгъозагъ.\nЗэхэсыгъом къыщызэрэхагъэщыгъэмкIэ, непэрэ мафэм аутизмэр зилажьэхэу нэбгырэ 30-м ехъу Адыгеим щатхыгъ. Республикэ кIэлэцIыкIу сымэджэщым социальнэ фэIо-фашIэхэмкIэ гупчэу Мыекъуапэ дэтым ыкIи диагностикэмкIэ гупчэм ахэм IэпэIэгъу щырагъэгъоты. Аутизэмэр анахь къыхэгъэщыгъое узхэм ащыщ. Ар зыхэлъхэм екIолIэкIэ гъэнэфагъэхэр ящыкIагъ.\nАщ фэдэхэм хэушъхьафыкIыгъэу Iоф адэзышIэн зылъэкIыщт Iазэхэр республикэр ащэкIэ. Куп зэхэтым илIыкIохэм къаIэтыгъэ Iофхэм язэшIохынкIэ хэкIыпIэхэм зэхэсыгъом хэлэжьагъэхэр егупшысагъэх.\nАутизмэр зилажьэ кIэлэцIыкIухэм япсауныгъэ изытегъэуцожьын шIуагъэ къытэу республикэм щызэхащэгъэным пае ащ фэгъэзэгъэ къулыкъухэм Къумпыл Мурат пшъэрылъхэр афишIыгъ. Ар зиIэ сабыйхэр адэлэжьэщт IофышIэхэр Урысыем игупчэхэм ащагъэхьазырынхэм пае ишыкIэгъэ ахъщэр афатIупщыщт.\nНатпресс - Адыгэ Радиом икъэбармэ ащыщ тешIыкIыгъ\nОпубликовал admin, 12-11-2015, 17:46. Просмотров: 931


Адыгеим и ЛIышъхьэ пшъэрылъ къафишIыгъ — Адыгэ макъ\nАдыгеим и ЛIышъхьэ пшъэрылъ къафишIыгъ\nАдыгеим и ЛIышъхьэу КъумпIыл Мурат ошIэдэмышIэ тхьамыкIагъохэр къэмыгъэхъугъэнхэм-кIэ ыкIи цIыфхэр машIом щыухъумэгъэнхэмкIэ комиссием изэхэсыгъо тыгъуасэ зэрищагъ.\nПсэупIэхэр машIохэм зэращаухъумэщт шIыкIэм, псыкъиунымрэ машIом къыздихьрэ тхьамыкIагъохэм ядэгъэзыжьынрэ 2021-рэ илъэсым зэрэфэхьазырхэм, кIэлэцIыкIухэм ягъэмэфэ зыгъэпсэфыгъо уахътэ щынэгъончъэу зэхэщэгъэным япхыгъэ Iофыгъохэм атегущыIагъэх.\nУФ-м и МЧС АР-мкIэ и ГъэIорышIэпIэ шъхьаIэ ипащэу Станислав Илющенкэм зэхэсыгъом къызэрэщиIуагъэмкIэ, мэшIогъэкIосэ техникэ 95-рэ зиIэ подразделение 32-рэ республикэм щызэхэщагъ, ахэм нэбгырэ 778-рэ ахэт. МэшIогъэкIосэ техники 10 зиIэ добровольнэ мэшIогъэкIосэ команди 7-мэ нэбгырэ 56-рэ ахэт. МэшIогъэкIосэ подразделениехэр псэупIэ 21-мэ ащызэхэщагъэх. Республикэм зэлъиубытрэ чIыпIэм щыщ УФ-м и МЧС Краснодар краимкIэ и ГъэIорышIэпIэ шъхьаIэ имэшIогъэкIосэ подразделении 9-мэ къагъэгъунэ. МэшIогъэкIосэ къулыкъухэр республикэм ипсэупIэхэм, псэупIэ 22-р ахэмытэу, такъикъ 20 нахь макIэкIэ анэсых.\nАР-м мэзхэмкIэ и ГъэIорышIапIэ ипащэу Былымыхьэ Рэщыдэрэ АР-м мэкъу-мэщымкIэ иминистрэ иапэрэ гуадзэу Сергей Шопинымрэ зэхэсыгъом зэрэщыхагъэунэфыкIыгъэмкIэ, машIом Адыгеим ит мэзхэм закъыщимыштэным лъыплъэрэ къулыкъумрэ мэзхэр бэджэндэу зыштагъэхэмрэ мэзхэм машIор къакIэмынэнымкIэ Iофтхьэбзэ гъэнэфагъэхэр зэрахьэх. ЮФО-м мэз хъызмэтымкIэ и Департамент зэхищэгъэ уплъэкIунхэм къызэрагъэлъэгъуагъэмкIэ, 2021-рэ илъэсымкIэ машIом зыкъиштэн зэрилъэкIыщтым республикэр фэхьазыр.\nУрысыем и МЧС АР-мкIэ и ГъэIорышIэпIэ шъхьаIэ федеральнэ ведомствэм, муниципальнэ образованиехэм япащэхэм, чIыгухэр зыгъэфедэхэрэм ренэу адэлэжьэным мэхьанэшхо зэриIэр Адыгеим и ЛIышъхьэ къыхигъэщыгъ.\n«ЧIыопс е техногеннэ тхьамыкIагъохэр къэхъун зэрилъэкIыщтым епхыгъэу республикэм ипсэупIэхэм мэшIогъэкIосэ соединениехэр яIэнхэм лъэшэу анаIэ тырагъэтын фае. Хыныгъо ужым хыпкъым лыгъэ езыдзыхэрэм тазырхэр зэратыралъхьащтымкIэ чIыгулэжьхэм макъэ ягъэIугъэн фае», — къыIуагъ КъумпIыл Мурат.\nМашIом республикэм зыкъыщиштэнымкIэ, псыхъохэр къиунхэмкIэ щынагъоу щыIэхэми зэхэсыгъом щатегущыIагъэх. ГидрометеорологиемкIэ ыкIи тыкъэзыуцухьэрэ дунаим имониторингкIэ Адыгэ гупчэм ипащэу Александр Митровым зэхэсыгъом зэрэщыхигъэунэфыкIыгъэмкIэ, гъатхэми гъэмафэми машIом зыкъыштэнымкIэ щынагъор я 4 — 5-рэ классым нэсыщт. Специалистхэм къызэрэрадзагъэмкIэ, жъоныгъуакIэм ия 3-рэ декадэ — мэкъуогъум иа 1-рэ декадэ ары псым нахь лъагэу зыкъиIэтын зилъэкIыщтыр.\nАдыгеим и ЛIышъхьэу КъумпIыл Мурат муниципалитетхэмрэ ведомствэ гъэнэфагъэхэмрэ япащэхэм псыхъохэм ящынэгъопIэ анахь чIыпIэхэр ауплъэкIунэу афигъэпытагъ.\nЗэхэсыгъом икIэух АР-м IофшIэнымрэ социальнэ хэхъоныгъэмрэкIэ иминистрэу Мырзэ Джанбэчрэ АР-м гъэсэныгъэмрэ шIэныгъэмрэкIэ иминистрэу КIэрэщэ Анзауррэ кIэлэцIыкIухэм ягъэмэфэ зыгъэпсэфыгъо уахътэ изэхэщэн зызэрэфагъэхьазырырэр къаIотагъ. Зэхэсыгъом зэрэщыхагъэунэфыкIыгъэмкIэ, къэлэ кIыбым щыIэ лагери 3-мэ, мафэрэ зызыщагъэпсэфрэ лагерь 91-мэ Iоф ашIэщт. КIэлэцIыкIухэу купхэм ахэтыщтхэр шапхъэу щыIэм ипроцент 45-м ехъу хъущтэп. Гъэмэфэ зыгъэпсэфыгъом сомэ миллион 55-рэ пэIуагъэхьанэу рахъухьэ. IофшIэныр рамыгъажьэзэ лагерхэм аIутхэм COVID-19-р е нэмыкI зэпахырэ узхэр къяутэлIагъэхэмэ зарагъэуплъэкIун фае.\nАдыгеим и ЛIышъхьэ зэрэхигъэунэфыкIыгъэмкIэ, Урысыем и Президентэу Владимир Путиным УФ-м и Федеральнэ ЗэIукIэ факIоу къышIыгъэ Джэпсалъэм игъо щилъэгъугъ кIэлэцIыкIу путевкэхэм ауасэ ызыныкъо мыгъэ къафырагъэгъэзэжьынэу. КъумпIыл Мурат АР-м IофшIэнымрэ социальнэ хэхъоныгъэмрэкIэ и Министерствэ пшъэрылъ фишIыгъ ахъщэм къызэрэрагъэгъэзэжьыщт шIыкIэр федеральнэ ведомствэм игъусэу къыхихынэу.\n«Ащ фэдэ амалым ишIуагъэкIэ лагерхэм защызгъэпсэфы зышIоигъо кIэлэцIыкIухэр нахьыбэу къедгъэблэгъэнхэ тлъэкIыщт. Путевкэхэр араты зыхъукIэ анахьэу анаIэ зытырагъэтын фаехэр унэгъо Iужъухэм арысхэмрэ гъот макIэ зиIэхэмрэ ары. КIэлэцIыкIухэм щынэгъончъэу лагерхэм защагъэпсэфыным епхыгъэ Iофыгъохэми лъэшэу гъунэ лъафын фае. Ведомствэхэр пытэу зэдэлажьэхэ зыхъукIэ ары ныIэп ащ фэдэ пшъэрылъыр зэшIуахын залъэкIыщтыр», — къыIуагъ КъумпIыл Мурат.\nПредыдущая Бывшие оперуполномоченные отдела по контролю за оборотом наркотиков признаны судом виновными за совершение должностных преступлений\nСледущая Подозрительные предметы (транспортные средства), могущие оказаться взрывными устройствами и взрывоопасные предметы (ВОП)


В честь 28 – летия образования Республики АдыгеяРеспубликэм хэхъоныгъэ езыгъэшIырэ IофышIэх\n4 октября 2019 года 14:30\nАдыгэ Республикэр зызэхащагъэр илъэс 28-рэ зэрэхъурэм ипэгъокIэу Адыгеим и ЛIышъхьэу КъумпIыл Мурат республикэ тын лъапIэхэмрэ щытхъуцIэхэмрэ зыфагъэшъошагъэхэм ар къэзыушыхьатырэ бгъэхалъхьэхэмрэ тхылъхэмрэ тыгъуасэ аритыжьыгъэх.\nВ торжественной обстановке состоялась церемония вручения государственных наград Республики Адыгея лучшим работникам различных сфер, которая прошла с участием Председателя Государственного Совета – Хасэ РА Владимира Нарожного, его заместителей Мухамеда Ашева, Аскера Савва и депутатов парламента.\nМыщ фэгъэхьыгъэ мэфэкI зэхахьэу АР-м и Къэралыгъо филармоние щыкIуагъэм хэлэжьагъэх АР-м и Къэралыгъо Совет—Хасэм и Тхьаматэу Владимир Нарожнэр, ащ игуадзэхэу 1ащэ Мыхьамэдрэ Шъао Аскэрорэ, федеральнэ ыкIи республикэ къулыкъухэм япащэхэр, министрэхэр, депутатхэр, нэмыкIхэри.\nАдыгеим и ЛIышъхьэ Iофтхьабзэм пэублэ псалъэ къыщишIызэ, къэзэрэугъоигъэхэм мэфэкIымкIэ къафэгушIуагъ. Шъолъырым иэкономикэ, гъэсэныгъэм ыкIи шIэныгъэм, псауныгъэр къэухъумэгъэным, культурэм ыкIи спортым, общественнэ организациехэм яIофшIэн хэхъоныгъэхэр ашIынхэм зиIахьышIу хэзылъхьагъэхэм яIофшIагъэ осэшIу фишIыгъ, мыщ фэдэ цIыфхэр республикэм зэриIэхэм урыгушхонэу зэрэщытыр къыхигъэщыгъ.\nЗыфэгушIуагъэхэм ащыщых Урысые Федерацием икъэралыгъо тын лъапIэу — орденэу «За заслуги перед Отечеством» зыфиIорэм имедапэу я II-рэ шъуашэ зиIэр зэратыгъэхэр. Ветеран движением хэхъоныгъэхэр ышIынхэмкIэ, зэо зэпэуцужьхэм ахэлэжьагъэхэм IэпыIэгъу афэхъугъэнымкIэ Мырзэ Джанбэчрэ ДышъэкI Адамрэ IофшIэнэу агъэцакIэрэм къэралыгъом ипащэхэм осэшхо къыфашIыгъ. Ахэм мы тын лъапIэр къалэжьыгъ. Мыхэм Афганистан къулыкъур щахьыгъ, хэгъэгум къафигъэуцугъэ пшъэрылъыр зэрифэшъуашэу агъэцэкIагъ. Джы мары илъэс 20 хъугъэу зэо зэпэуцужьым хэкIодагъэхэм яшIэжь къэухъумэгъэным, ахэм яунагъохэм, ветеранхэм IэпыIэгъу афэхъугъэным, къыткIэхъухьэрэ ныбжьыкIэхэм яхэгъэгу шIу алъэгъоу пIугъэнхэм епхыгъэ IофшIэнышхо агъэцакIэ.\n— Лъэныкъо зэфэшъхьафхэм Iоф ащышъошIэ, ау шъуисэнэхьат шъузэрэфэшъыпкъэм, пшъэрылъэу зыфэжъугъэуцужьхэрэр зэшIохыгъэнхэм шъузэрэпылъым пстэуми шъузэрепхы. Щытхъу хэлъэу IофшIэныр зэрэбгъэцэкIэн плъэкIыщтымкIэ шъуащыщ пэпчъ щысэ къегъэлъагъо, опытышхоу шъуIэкIэлъымкIэ къыткIэхъухьэрэ лIэужхэм шъуадэгуащэ, ащкIэ инэу тышъуфэраз, — къыIуагъ КъумпIыл Мурат.\nАдыгабзэмрэ литературэмрэ ямэхьанэ зыкъегъэIэтыгъэным ыкIи къэухъумэгъэнхэм, театральнэ искусствэм хэхъоныгъэхэр ышIынхэм зиIахьышIу хэлъ Биданэкъо (Уджыхъу) Марет Адыгеим и Къэралыгъо шIухьафтын фагъэшъошагъ.\nЛитературнэ творчествэм хэхъоныгъэхэр ышIынхэмкIэ Надежда Байновам IофшIэнышхо егъэцакIэ. Ащ ыгъэхьазырыгъэ тхылъэу «Къоджэ тарихъхэр» зыфиIорэм непэрэ щыIакIэр шъыпкъагъэ хэлъэу къегъэлъагъо. Литературэм ылъэныкъокIэ Н. Байновам Адыгеим и Къэралыгъо шIухьафтын ратыгъ. ШIэныгъэмкIэ шIухьафтыныр зытефэу алъытагъэр Адыгэ къэралыгъо университетым икафедрэ ипащэу, профессорэу, физикэ-хьисап шIэныгъэхэмкIэ докторэу Шыумэфэ Мыхьамэт.\nЛIэшIэгъу ныкъо фэдизрэ Ожъубанэкъо Зинаидэ тренер IофшIэным фэлэжьагъ. А илъэсхэм Урысыем спортымкIэ мастери 9, спортымкIэ мастер хъунымкIэ кандидат 29-рэ, спорт ориентированиемкIэ къэралыгъо зэнэкъокъухэм хагъэунэфыкIырэ чIыпIэхэр къащыдэзыхыгъэхэр ыгъэсагъэх.\nРеспубликэм ипащэ зыфэгушIуагъэхэм ыкIи тын лъапIэхэр зэритыжьыгъэхэм къахэфагъэх сэнаущыгъэ зыхэлъ кIэлэегъаджэхэри. Ахэм ащыщых Хьалил Светланэ, Екатерина Кисель, Ирина Андреевар, нэмыкIхэри. Гъэсэныгъэм исистемэ хэхъоныгъэхэр ышIынхэм мыхэм яIахьышхо хэлъ.\nДжащ фэдэу IофшIэн сэнэхьатым зищыIэныгъэ гъогу езыпхыгъэхэм, шъыпкъагъэ ыкIи щытхъу хэлъэу зипшъэрылъхэр зыгъэцакIэхэрэм Адыгеим и ЛIышъхьэ афэгушIуагъ. Ахэм ащыщых чырбыщзэтелъхьэу Игорь Вдовиныр, асфальтобетонщикэу Къуижъ Аслъан, автогрейдерым имашинистэу Николай Кардашовыр.\nТын лъапIэу къышъуфагъэшъошагъэхэмкIэ зэкIэми сышъуфэгушIо, псауныгъэ пытэ шъуиIэу, шъуисэнэхьаткIэ гъэхъагъэхэр шъушIыхэзэ ыпэкIэ шъулъыкIотэнэу шъуфэсэIо, — къыIуагъ КъумпIыл Мурат.\nУрысыем имызакъоу, IэкIыб къэралхэми дэгъоу ащызэлъашIэрэ, лъэпкъыр зэрыгушхорэ тинароднэ тхакIоу МэщбэшIэ Исхьакъи зэхахьэм щыфэгушIуагъэх. Къэралыгъом щыпсэурэ лъэпкъ зэфэшъхьафхэм язэгурыIоныгъэ гъэпытэгъэным, хэгъэгум хэхъоныгъэхэр ышIыным зиIахьышхо хэлъ МэщбэшIэ Исхьакъ Къэбэртэе-Бэлъкъар Республикэм итын анахь лъапIэу орденэу «За заслуги перед Кабардино-Балкарской Республикой» зыфиIорэр къыфагъэшъошагъ. Ащ фэгъэхьыгъэ унашъом кIэтхэжьыгъ республикэм и ЛIышъхьэу КIокIо Казбек.\nМэфэкI шIыкIэм тетэу кIогъэ Iофтхьабзэм хэлэжьагъэхэу, тын лъапIэхэмкIэ къыхагъэщыгъэхэм ащыщхэр зэхахьэм къыщыгущыIагъэх. ЯIофшIагъэ осэшIу фэзышIыгъэ АР-м и ЛIышъхьэ рэзэныгъэ гущыIэхэр пагъохыгъэх, тапэкIи амалэу, кIуачIэу яIэр рахьылIэзэ Адыгеим зэрэфэлэжьэщтхэр къаIуагъ.\nРеспубликэм ипащэ бгъэхалъхьэхэмрэ тхылъхэмрэ заретыжьхэ нэуж къэзэрэугъоигъэхэм джыри зэ республикэм и МафэкIэ къафэгушIуагъ, тапэкIи бэкIэ зэращыгугъыхэрэр ариIуагъ.


Заом икъэбаргъэгъозагъ — Адыгэ макъ\nРедактор 22.06.2022 КЪЭБАРЫКlЭХЭР\n1941-рэ илъэсым имэкъуогъу мазэ ия 22-рэ мафэ егъашIэм цIыфхэм ащыгъупшэщтэп. Нэмыц техакIохэр тихэгъэгу къытебанэхи, зао къыташIылIэгъагъ. А мафэр шIэжьым ыкIи шъыгъом я Мафэу Урысыем, IэкIыб хэгъэгухэм ащыщхэм ащыхагъэунэфыкIы.\nХэгъэгу зэошхом фэгъэхьыгъэ тхылъхэр, фильмхэр, усэхэр бэу атхыгъэх, къыдагъэкIыгъэх. Ахэм СССР-м хэхьэрэ республикэхэр зэкъоуцохи пыим зэрэтекIуагъэхэр, зэо кIыбым къэнэгъэ бзылъфыгъэхэм, сабыйхэм, зыныбжь хэкIотагъэхэм лъэкIэу яIэр рахьылIи тидзэкIолIхэм IэпыIэгъу зэрафэхъугъэхэр къаIуатэ.\nМэфэ 1418-рэ зэо мэшIуаер кIуагъэ. Ащ щыщэу зы мафи блимыгъэкIэу Совинформбюром (Советское информационное бюро) Iоф ышIагъ. Зэо мэхъаджэр къызежьагъэр мэфитIу нахь хъугъагъэп ащ икъэтынхэр зырегъажьэхэм. Къэбар тхьамыкIагъоу цIыф жъугъэхэм агухэр изыгъэучъыIыкIыгъэм къэралыгъор зэрэпэгъокIыгъэр ашIэным пае гузэжъогъоу къали, къутыри, къуаджи япчэгухэм репродуктор шIуцIэхэр къащыпалъэгъагъэх. Ар Дзэ Плъыжьым икомандующэ шъхьаIэу И. В. Сталиным иунэшъуагъ.\nЗэуапIэм щыхъурэ къэбархэр, Политбюром унашъоу ышIыхэрэр зыфэдэхэр, фронтхэм аIумыт цIыфхэм яшIуагъэу къагъакIорэр репродукторхэмкIэ цIыфхэм арагъашIэщтыгъ.\n«От Советского информбюро. Сводка Главного командования Красной Армии» — джары мафэ къэс, пчэдыжьым жьэу къэтынхэр къызэрэрагъажьэщтыгъэр. Ахэм цIыфхэр нэIуасэ афэзышIыщтыгъэхэр Всесоюзнэ радиом идикторэу Юрий Левитан арыгъэ. Левитан ыцIэ Хэгъэгу зэошхом, ТекIоныгъэу къыдахыгъэм пытэу япхыгъ. Ащ ыцIэ нахьыбэм ашIэщтыгъэп, ау «Левитаныр» пстэуми ащыгъупшэщтыгъэп.\nАщ икъэтынхэм цIыфхэр агухэр цапэкIэ аIыгъэу ежэщтыгъэх, къыIорэм цыхьэ фашIыщтыгъ, ымакъэ пытагъэу хэлъым цIыф жъугъэхэм гугъапIэ къаритыщтыгъ. Ежьыр мыгузажъоу, къыIорэр зэхэугуфыкIыгъэу, едэIухэрэм къызэрагурыIонэу къэбархэм къяджэщтыгъ.\nЛевитан ымакъэ заом, ТекIоныгъэм, СССР-м амакъэ хъугъагъэ, цIыфхэм шIу алъэгъущтыгъ.\nСовинформбюром къытырэ къэбархэр хэгъэгум ис тхэкIо ыкIи журналист цIэрыIохэм къаугъоищтыгъэх. ДзэкIолIхэм афэдэу ахэри зэуапIэхэм аIутыгъэх. КъэбарыкIэхэр къатынхэм ыпэу Дзэ Плъыжьым иглавнокомандующэу И. В. Сталиным ахэм нэIуасэ зафишIыщтыгъ. Ар къызкIэмытхэгъэ къэбарыр эфирым къихьан фитыгъэп.\n1944-рэ илъэсым Совинформбюром икъэтынхэр IэкIыб хэгъэгухэм ащыпсэухэрэми аIэкIагъахьэхэ хъугъагъэ. Ащ фэшъхьафэу гъэзет 1000-м ехъумэ, радиостанцие 18-мэ, журнал 525-мэ ахэр цIыфхэм анагъэсыжьыщтыгъ.\nГерманиер ошIэ-дэмышIэу СССР-м къызэрэтебэнагъэр цIыфхэм языгъэшIагъэр Левитан. «Тэ лажьэ тиIэп, тызаф. Пыим тытекIощт. ТекIоныгъэр къыдэтхыщт», — джащ фэдэ гущыIэхэмкIэ къэбарыр ащ къыухыжьыгъагъ.\n1945-рэ илъэсым, Хэгъэгу зэошхом ТекIоныгъэр къызщыдахыгъэ жъоныгъуакIэм и 9-м Левитан ымакъэ анахьэу чаныгъэ. Заор зэраухыгъэр, нэмыцхэр тичIыгу зэрэрафыжьыгъэхэр, мамырныгъэ щыIакIэм къызэрэфагъэзэжьырэр ащ цIыфхэм къалъигъэIэсыгъагъ.\nЗэо ужым Левитан СССР-м и Радиокомитет идиктор шъхьаIэу Iоф щишIагъ. СССР-м инароднэ артистыгъ, СССР-м культурэмкIэ иIофышIэшхуагъ. Иосиф Сталиным цыхьэ зыфишIэу, ынаIэ зытетыгъэ цIыфхэм ащыщыгъ.\n1953-рэ илъэсым Сталиныр зэрэщымыIэжьыр, 1961-рэ илъэсым Юрий Гагариныр космосым зэрэбыбыгъэр Левитан ымакъэкIэ цIыфхэм зэхахыгъагъ.\nПредыдущая Тэтыехэр тщыгъупшэхэрэп\nСледущая ЗекIонымкIэ къашъхьапэщт гъогу


Урысыем и Президент Адыгеим и ЛIышъхьэ зэIукIэгъу дыриIагъ — Адыгэ макъ\nУрысыем и Президент Адыгеим и ЛIышъхьэ зэIукIэгъу дыриIагъ\nРедактор 23.09.2021 23.09.2021 КЪЭБАРЫКlЭХЭР, ПОЛИТИКЭР\nУрысые Федерацием и Президентэу Владимир Путиным видеоконференцие шIыкIэм тетэу Адыгэ Республикэм и ЛIышъхьэу КъумпIыл Мурат зэдэгущыIэгъу дыриIагъ.\nРеспубликэм исоциальнэ- экономикэ Iофхэм язытет, шъолъырым хэхъоныгъэ ышIынымкIэ гухэлъэу яIэхэм, лъэпкъ проектхэр, федеральнэ, шъолъыр программэхэр зэрагъэцакIэрэм ахэр атегущыIагъэх. Хэгъэгум и Президент Адыгеим и ЛIышъхьэ къелъэIугъ республикэм иIофхэм язытет, Адыгеим ыпашъхьэ ит Iофыгъохэмрэ хэхъоныгъэ ышIынымкIэ амалэу иIэхэмрэ къатегущыIэнэу.\nКъумпIыл Мурат Владимир Путиным ынаIэ ренэу республикэм къызэрэтыригъэтрэм, коронавирусым тыпэуцужьынымкIэ IэпыIэгъу къызэрэтитырэм афэшI тхьауегъэпсэу риIуагъ.\n«IэпыIэгъоу къытэптырэм ишIуагъэкIэ цIыфхэм ящыIэкIэ- псэукIэ зыкъезыгъэIэтыщт проектыбэ республикэм щытэгъэцакIэ. ЗэхъокIыныгъэхэр зэрэщыIэхэр цIыфхэм янэрылъэгъу, ахэм осэ дэгъу къараты. Хэдзынэу блэкIыгъэхэми ар къагъэлъэгъуагъ. ЦIыфхэр чанэу ахэм къякIолIагъэх. Мэкъэтыным къызэригъэлъэгъуагъэмкIэ, республикэм щыпсэухэрэм азыныкъо нахьыбэм партиеу «Единэ Россием» къыдырагъаштэ», — къыIуагъ КъумпIыл Мурат.\nГъэрекIо федеральнэ бюджетым щыщэу сомэ миллиард 1,5-рэ фэдиз республикэм къыIэкIэхьагъ. Шъолъыр бюджетми сомэ миллион 500 фэдиз къыхагъэкIыгъ. А мылъкум щыщ медицинэ, социальнэ IофышIэхэм аратыгъ, оборудованиер, зызэраухъумэрэ пкъыгъохэр, сымаджэхэм ящыкIагъэхэр къащэфыгъэх.\nАдыгэ Республикэм и ЛIышъхьэ къызэрэхигъэщыгъэмкIэ, коронавирусыр къызэузхэрэм япчъагъэ джыдэдэм къеIыхэу ригъэжьагъ. ПIэкIорхэм япроцент 23-р нэкI хъугъэ, оборудованиеу, Iэзэгъу уцхэу ящыкIагъэм фэдиз щыI, ау джыри шэпхъэ заулэхэр атырахыжьыгъэхэп. ЦIыфхэм вакцинэр зыхалъхьаным лъэшэу анаIэ тырагъэты. АщкIэ ищыкIэгъэ амалхэр зэрахьэх, икъун фэдизэу вакцинэхэр щыIэх, ахэр зыхарагъэлъхьан зэрэфаемкIэ цIыфхэм адэгущыIэх.\nАдыгеим и ЛIышъхьэ къызэриIуагъэмкIэ, республикэм нахь псынкIэу хэхъоныгъэ ышIэу ыублагъ. Зэхэугъоегъэ продуктэу республикэм къыщахьыжьрэр проценти 104-м, промышленнэ производствэм ииндекс проценти 108-м нэсыгъ, бюджетым ежь ифедэхэм проценти 126-кIэ ахэхъуагъ, республикэм исхэм япроцент 1,3-мэ IофшIэн ямыIэу агъэнэфагъ, илъэсым ыкIэхэм ехъулIэу процент 0,8-м ар нэсынэу къырадзэ. 2020-рэ илъэсым ибэдзэогъу республикэм исхэм япроценти 4,8-мэ IофшIэн яIагъэп.\nАдыгеим и ЛIышъхьэ къызэрэхигъэщыгъэмкIэ, нахьыбэрэмкIэ ащ фэдэ гъэхъагъэхэр языгъэшIыгъэр инвестициехэр къызэрахалъхьагъэр ары. Мы аужырэ илъэсхэм республикэм инвестиционнэ проектышхо заулэ щыпхыращыгъ.\nАхэм ащыщых хэгъэгумкIэ апэрэ электростанциеу жьыкIэ Iоф зышIэрэр, тыгъэм ыкIуачIэ зыщагъэфедэрэ электростанцие зэрагъэпсыгъэхэр, пчэнхэр зыщаIыгъыщт фермэрэ, сатыушIыпIэу «Мега Адыгея» зыфиIорэмрэ зэрашIыгъэхэр.\nРеспубликэм хэхъоныгъэ езыгъэшIыщт проектхэми КъумпIыл Мурат къатегущыIагъ. Экокурортэу «Лэгъонакъэрэ» къэралыгъо промышленнэ паркрэ зэрагъэпсырэм игугъу къышIыгъ.\nРеспубликэм энергетикэмкIэ ыкIуачIэ зыкъегъэIэтыгъэным тегъэпсыхьагъэу «Россети» зэзэгъыныгъэхэр дишIыгъэх, компанием иинвестиционнэ программэ республикэм игупчибгъу хагъэхьагъ. ИлъэсищкIэ ахэм Iоф адашIэнэу рахъухьэ. «Газпромым» иправление итхьаматэу Алексей Миллеррэ Адыгеим и ЛIышъхьэрэ зыкIэтхэгъэхэ программэр загъэцакIэкIэ, республикэм ипсэупIэхэм япроцент 96-м нэсмэ газыр аIэкIэхьащт.\nГурыт еджапIэхэм, кIэлэцIыкIу IыгъыпIэхэм, нэмыкI соци- альнэ псэуалъэхэм яшIын, транспорт инфраструктурэм республикэм зыщегъэушъомбгъугъэным япхыгъэ Iофыгъохэми зэIукIэгъум щатегущыIагъэх. Адыгеим и ЛIышъхьэ къызэриIотагъэмкIэ, илъэсищым къыкIоцI нэбгырэ 3445-мэ ателъытэгъэ гурыт еджэпIи 4 ашIыгъ. 2024-рэ илъэсым нэс джыри гурыт еджэпIи 5 агъэпсынэу рахъухьэ. Илъэсищым къыкIоцI кIэлэцIыкIу IыгъыпIи 9 агъэпсыгъ, кIэлэцIыкIу IыгъыпIищмэ къапашIыхьагъ. Джыдэдэм кIэлэцIыкIу IыгъыпIи 7-мэ ягъэпсын ыуж итых. КъумпIыл Мурат къызэрэхигъэщыгъэмкIэ, лъэпкъ проектхэмкIэ пшъэрылъхэр зэкIэ игъом агъэцэкIэщтых.\n«Лъэпкъ проектхэм, къэралыгъо программэхэм, республикэм социальнэ- экономикэ хэхъоныгъэ зэришIыщт унэе программэм адиштэу Iофышхо зэшIотэхы. ЦIыфхэм ящыIэкIэ-псэукIэ зыкъегъэIэтыгъэным тегъэпсыхьэгъэ Iоф зыщызэшIуамыхрэ псэупIэ гори республикэм итэп пIоми хъущт. Гъогухэм, инженер инфраструктурэм, сымэджэщхэм, поликлиникэхэм, гурыт еджапIэхэм, кIэлэцIыкIу IыгъыпIэхэм, спорт псэуалъэхэм яшIыни, общественнэ чIыпIэхэм язэтегъэпсыхьани ар афэгъэхьыгъ», — къыIуагъ КъумпIыл Мурат.\nФедеральнэ гупчэр IэпыIэгъу къафэмыхъоу зэшIуахын амылъэкIыщт Iофыгъо заулэхэми Адыгеим и ЛIышъхьэ ягугъу къышIыгъ. Ахэм ащыщых жъэгъэузхэм зыщяIэзэхэрэ диспансерыкIэ гъэпсыгъэныр, Мыекъуапэ иукъэбзалъэхэр гъэкIэжьыгъэнхэр. Апэрэ чэзыумкIэ сомэ миллиард 1,3-у къыхагъэкIыгъэр агъэфедэгъах, илъэсыр имыкIызэ комплексыр атIупщыщт. Ау ятIонэрэ чэзыум ишIынкIэ мылъку къэкIуапIэр джыри агъэнэфагъэп, сомэ миллиард 1,7-рэ ащкIэ ящыкIэгъэщт.\nХэгъэгум и Президент къызэриIуагъэмкIэ, республикэм Iофхэр зэрэщыкIохэрэм уегъэразэ. Анахьэу анаIэ зытырагъэтын фэе Iофыгъохэм ягугъу Владимир Путиным къышIыгъ. ЦIыфхэм япсауныгъэ гъэпытэгъэным, медицинэ кадрэхэр зэримыкъухэрэм, медицинэ IофышIэхэм унэхэр ятыгъэным, кIэлэцIыкIу IыгъыпIэхэр зэримыкъухэрэм ахэр япхыгъэх.\n«Джыдэдэм укъэбзалъэхэм ягугъу къэпшIыгъ. ШъыпкъэмкIэ, республикэм изы Iофыгъо – псыр къэбзэным нахь лъэшэу анаIэ зэрэтырагъэтын фаем ар епхыгъ. Ори ар дэгъоу ошIэ, ащ фэгъэхьыгъэу ыпэкIэ тызэдэгущыIэн фаеу хъугъагъэ», — къыIуагъ Владимир Путиным.\nХэгъэгум и Президент мы Iофыгъохэм язэшIохынкIэ Урысые Федерацием и Правительствэ икъоу дэлэжьэнхэу, программэ гъэнэфагъэхэм ахэлэжьэнхэу игъо къафилъэгъугъ.\n«Джыри зэ къэсэIо республикэм Iофхэр зэрэщыкIорэм узэригъэразэрэр. КъэпIэтыгъэ Iофыгъохэм Правительствэм ынаIэ зэратыридзэщтми уицыхьэ тегъэлъ. АщкIэ ищыкIэгъэ пшъэрылъхэр афэсшIыщтых. Псауныгъэм икъэухъумэн епхыгъэ Iофыгъохэми ахэр афэгъэхьыгъэх, жъэгъэузхэм зыщяIэзэхэрэ диспансерыкIэм ишIыни ахэм къахиубытэщт. Ащ фэдэ узым ебэныжьыгъэным тихэгъэгу мэхьанэшхо щыраты. Мы лъэныкъомкIэ хэгъэгум Iофхэр дэгъоу щэкIох. Шъуиреспублики ащ фэдэ Iофым къыхэхьан фае. ЯтIонэрэ Iофыгъор зэпхыгъэр цIыфхэм ящыIэныгъэкIэ ящыкIэгъэ псэуалъэхэм яшIын ары. АщкIи ищыкIэгъэ пшъэрылъхэр Правительствэм фэсшIыщтых», — къыIуагъ хэгъэгум и Президент.\nЗэIукIэгъум икIэух Адыгеим и ЛIышъхьэ Адыгэ Республикэр зызэхащагъэр илъэси 100 зэрэхъурэм фэгъэхьыгъэ Iофтхьабзэхэр зэрагъэцакIэрэм къытегущыIагъ, тиюбилей ихэгъэунэфыкIын Президентыр къыхэлэжьэнэу къыригъэблэгъагъ.\nСледущая В Адыгее ученые начали эксперимент по исследованию личности детей-билингвов


НыбжьыкIэхэр къолъхьэ тын-Iыхыным пэшIуекIох | Адыгэ Макъ\nНыбжьыкIэхэр къолъхьэ тын-Iыхыным пэшIуекIох\nХэбзэухъумэкIо къулыкъухэм яIэпыIэгъоу къолъхьэ тын-Iыхыным пэшIуекIогъэным, ащ обществэр щыухъумэгъэным афытегъэпсыхьэгъэ Iофтхьабзэ Адыгэ Республикэм иныбжьыкIэхэм зэхащэ. НыбжьыкIэхэм я Дунэе мафэ тефэу къэралыгъо автоинспекторхэр ныбжьыкIэ анахь чанхэм аIукIагъэх, къолъхьэ тын-Iыхыным иягъэу къакIорэр ыкIи ащ ныбжьыкIэхэр щыухъумэгъэнхэм фэшI шIэгъэн фаехэр къафаIотагъэх. Нэужым ныбжьыкIэ волонтерхэм полицием иIофышIэхэр ягъусэхэу цIыфхэм къахахьэхи, къолъхьэ тын-Iыхыным пэшIуекIогъэным епхыгъэ Iофыгъохэр адызэрахьагъэх.\nГИБДД-м иинспекторхэм ныбжьыкIэхэр ягъусэхэу коррупцием узэрэпэшIуекIон фаер, джащ фэдэу зыгорэкIэ ащ фэдэ хъугъэ-шIагъэм рихьылIэхэмэ зэрэзекIощтхэ шIыкIэр зэрытхэгъэхэ узыгъэгъозэрэ тхьапэхэр цIыфхэм афагощыгъэх.\nАР-м и Къэралыгъо автоинспекцие и ГъэIорышIапI.


Гур къыдещае — Адыгэ макъ\nРедактор 27.01.2021 27.01.2021 КЪЭБАРЫКlЭХЭР\nСэ Адыгэкъалэ сыщэпсэу. Гурыт еджапIэу N 1-м ия 6-рэ «В» класс сыщеджэ. ЛIакъомкIэ Очэпщые сыщыщ. Лъэшэу орэдкъэIоныр сикIас, ащ гухахъо хэсэгъуатэ. ВокалымкIэ сикIэлэегъаджэу Мирзоева Джамиля Габиль Кызы мэкъэ дахэ сиIэу орэд къэсIоным сыфегъасэ.\nЫпэкIэ фэмыдэу нахь зэIухыгъэ ыкIи чэфы сыхъугъ, ныбджэгъуби сиIэ хъугъэ. Музыкальнэ зэнэкъокъухэм сахэлажьэ. Синасып къыхьи, Урысые зэнэкъокъоу «PRO 100 песня», Урысые фестиваль-зэнэкъокъоу «Волна вдохновения», искусствэхэмкIэ Дунэе фестивалэу «Российский берег», Дунэе зэнэкъокъоу «Полифония сердец» зыфиIохэрэм сахэлэжьагъ.\nМы зэнэкъокъухэм яшIуагъэкIэ зэфыщытыкIэ дэгъухэр тазыфагу илъ хъугъэ. Зэнэкъокъум хэлажьэхэрэр зэфэгуIэжьых, ныбджэгъу зэфэхъух. IэпэIэсэныгъэу аIэкIэлъымкIэ зэдэгуащэх. Мыщ фэдэ зэIукIэхэм яшIуагъэкIэ шIэныгъэу тиIэхэм ахэдгъэхъон тэлъэкIы.\nСилэгъухэм зафэзгъазэ сшIоигъу: «Зыгорэм шъукIэхъопсэу, къыжъудэхъу шъушIоигъомэ, шъукъызэкIэмыкIу».\nДжащ фэдэу сянэ-сятэхэм «тхьашъуегъэпсэу» ясэIо, ренэу къыздырагъаштэ ыкIи яцыхьэ къыстелъ.\nМыщ фэдэ письмэ цIыкIу Адыгэкъалэ къыратхыкIи, журналэу «Родничок Адыгеи» зыфиIорэм къыфэкIуагъ. Тиныбджэгъу цIыкIухэм ящыIэныгъэ фэгъэхьыгъэ тхыгъэ цIыкIухэр, еджэнымкIэ, спортымкIэ, культурэмкIэ, искусствэмкIэ гъэхъагъэу яIэхэр, Iофтхьабзэу зыхэлажьэхэрэр къытфатхых. КъыхэкIы, къадэмыхъугъэхэмкIи кIэлэцIыкIухэр къыддэгуащэхэу, ау аущтэу ренэу щытэп. Сыдигъуи мурад зыфэбгъэуцужьын ыкIи а лъагъом утетэу урыкIон фае.\nКушъу Бэллэ гъэхъагъэу иIэхэм тагъэгушIуагъ. ТыфэлъаIо тшIоигъу ренэу ыпэкIэ лъыкIотэнэу, насыпышIоу щыIэнэу.\nПредыдущая «Сисэнэхьат сыгу рехьы»\nСледущая ИщыIэныгъэ гъогу рыраз


Вакцинэр шIэхэу агъэфедэнэу рагъэжьэщт — Адыгэ макъ\nВакцинэр шIэхэу агъэфедэнэу рагъэжьэщт\nРедактор 14.01.2022 14.01.2022 КЪЭБАРЫКlЭХЭР\nЭпидемиологиемкIэ ыкIи микробиологиемкIэ научнэ ушэтын Гупчэу Гамалеи ыцIэ зыхьырэм ипащэу Александр Гинцбург къызэриIуагъэмкIэ, коронавирусым пэуцужьырэ вакцинэу «Спутник М» зыфиIоу кIэлэцIыкIу Iэтахъохэм апае къыдагъэкIыгъэр къэкIощт тхьамафэм къыщегъэжьагъэу агъэфедэнэу рагъэжьэщт.\n— Псауныгъэр къэухъумэгъэнымкIэ Министерствэри, тэри, нэмыкI структурэ заулэхэри вакцинэм пхъашэу лъэплъэх. ТызэрэщыгугъырэмкIэ, къэкIощт тхьамафэм ар граждан гъэзекIоным къыхэхьащт, — хигъэунэфыкIыгъ академикым.\nШъугу къэдгъэкIыжьын, Iэтахъохэу илъэс 12 – 17 зыныбжьхэм апае агъэхьазырыгъэ урысые вакцинэу «Гам-КОВИД-Вак М» («Спутник М») зыфиIорэр 2021-рэ илъэсым шэкIогъум и 24-м УФ-м псауныгъэр къэухъумэгъэнымкIэ и Министерствэ щатхыгъ.\nДжащ фэдэу, шъугу къэдгъэкIыжьын, Адыгеим иэпидемиологхэм къызэраIорэмкIэ, щылэ мазэм ыкIэхэм – мэзаем икъихьагъу коронавирусым иштаммыкIэу «омикроным» зыкъиштэным ищынагъо зэрэщыIэр.\nАщ епхыгъэу Iэзэгъу уцхэу, зызэраухъумэрэ пкъыгъохэу, медицинэ оборудованиеу, зыщяIэзэщтхэ чIыпIэхэу ящыкIагъэм фэдиз IэпэчIэгъанэ яIэнэу Адыгеим и ЛIышъхьэу КъумпIыл Мурат ащ фэгъэзэгъэ къулыкъухэм пшъэрылъ афишIыгъ.\nПредыдущая МэкъэгъэIум мэхьанэшхо иI\nСледущая ШIушIэ Iофтхьабзэм шъукъыхэлажь


Home » Adyghe » 09 1.John » 02\nposted by derDaniel on Thu, 09/09/2010 - 10:23\nТы лъапІэм шІулъэгъуныгъэшхоу къытфыриІэм шъуегупшыс, «Шъо шъусибын», еІо. Ежь ибынхэуи тыщыт. Мы дунаем ицІыфхэм тызкІамышІэрэр Ты лъапІэр зэрамышІагъэр ары. 2СилъапІэхэр, джы Тхьэм тырибын, тэ тызфэдэ хъущтыр джыри нафэу щытэп. Ау ар нафэ хъу зыхъукІэ, ежьым фэдэу тызэрэхъущтыр тэшІэ, сыда пІомэ ежьыр зэрэщытыр тлъэгъущт. 3Хэти Христос щыгугъэу, арэущтэу зэрэхъущтыми щыгугъэу паплъэрэ цІыфым ыгу егъэкъабзэ, Христос ыгу къабзэу зэрэщытым фэдэу.\n4Хэти псэкІод зышІэрэр Тхьэм иунашъо текІы, сыда пІомэ псэкІодшІэныр унашъом текІыныр ары. 5Ау Христос типсэкІодхэр ттырихынхэу къызэрэкІуагъэр шъо шъошІэ. Ежьыми псэкІод зи хэлъэп. 6Хэти Христос зыгу илъ зэпытым псэкІод ышІэу щыт зэпытыщтэп. Ау хэти псэкІод зышІэрэм Тхьэр шІошъхъуныгъэкІэ ылъэгъугъэп ыкІи ышІагъэп.\n7Шъо, сибынхэм афэдэхэр, зыми зыкъешъумыгъэгъапцІ. Шъыпкъагъэр зыгъэцакІэрэм шъыпкъагъэ иІ, Христос шъыпкъагъэр зэриІэм фэдэу. 8ПсэкІод зышІэрэр шэйтаным ибын, сыда пІомэ ублапІэм щегъэжьагъэу шэйтаным псэкІод ешІэшъ ары. Тхьэм Ыкъо мы дунаем къызфэкІуагъэр шэйтаным иІофхэр ыгъэкІодынхэу ары. 9Хэти Тхьэм ибын хъугъэм псэкІод ышІэу щыт зэпытыщтэп, сыда пІомэ Тхьэм ащ ыгу къырилъхьагъэр ежь Ыпсэ ЛъапІэ ары, ари Тхьэм ибын ыгу илъ зэпытыщт. Тхьэм Ыпсэ ЛъапІэ псэкІод ышІэн зэримылъэкІырэм пае, Тхьэм ибын псэкІод ышІэу щыт зэпытыщтэп. 10Тхьэм ибынхэри шэйтаным ибынхэри зэрэзэхэбдзыщтхэр мары: Хэти шъыпкъагъэр зымыгъэцакІэрэр Тхьэм ибынхэм ащыщэп, ащ фэдэуи хэти зыш шІу зымылъэгъурэр Тхьэм ибынхэм ащыщэп.\n11Апэм къыщегъэжьагъэу къэбарэу зэхэшъухыгъэр мыры: ШІу шъузэрэлъэгъу. 12Шэйтаным ибынхэм\n3:12 Каин – еплъ Пегъымбар Мусэ апэрэ тхылъэу ытхыгъэм 4:3-8.\nащыщэу Каин* зыцІэу зыш зыукІыгъэм фэдэу шъумыхъу. Ышы сыда зыкІиукІыгъэр? Ежьым ышІагъэхэр бзаджэхэу, ыш ышІагъэхэр шъыпкъэхэу щытыгъэхэти ары. 13Сшыхэр, мы дунаем ицІыфхэм шъуауджэгъумэ шъумыгъэшІагъо. 14Тшыхэр шІу зэрэтлъэгъухэрэм пае, лІэныгъэм тыІэкІэкІи, щыІэныгъэм тызэрэІэкІэхьагъэр тэшІэ. Зыш шІу зымылъэгъурэр лІэныгъэм ыІэ илъ. 15Хэти зыш зыуджэгъурэр цІыф укІакІоу щыт. МыкІодыжьын щыІэныгъэ цІыф укІакІом ыгу зэримылъыр шъо шъошІэ.\n16ШІулъэгъуныгъэр зыфэдэр тэзыгъашІэрэр мыры: Исус Христос ыпсэ тфитыгъ. Тэри тыпсэ тшыхэм афэттын фае. 17Зыгорэм дунаем имылъку иІэу, ау щытми ыш щыкІагъэ иІэу зилъэгъукІэ, ыгу фигъэпытэмэ, Тхьэм ишІулъэгъуныгъэ сыдэущтэу ыгу илъын? 18Шъо, сибынхэм афэдэхэр, бзэмрэ гущыІэмрэ язакъокІэ шІу тызэрэлъэгъумэ икъущтэп. ШІушІагъэхэмрэ шъыпкъагъэмрэкІэ шІу тызэрэлъэгъун фае.\nТхьэм ыпашъхьэ гушхоныгъэ щытиІэныр\n19ШІу тызэрэлъэгъуныр ары шъыпкъагъэм тызэрэтетыр тэзыгъашІэрэри, 20тыгухэм тагъэмысэ къэсми, Тхьэм ыпашъхьэ тыгухэр щызыгъэпсэфырэри. Сыда пІомэ Тхьэр тыгухэм анахьи нахь ин ыкІи зэкІэри ешІэшъ ары.\n21Арэущтэу силъапІэхэр, тыгухэм тамыгъэмысэмэ, гушхоныгъэкІэ Тхьэм пэгъунэгъу тэхъу. 22Тхьэм иунашъохэри, ежьым Іофхэу игъоу ылъытэхэрэри зэрэдгъэцакІэхэрэм пае, тызкІэлъэІурэр къытеты. 23Мары иунашъо: Ыкъо Исус Христос ыцІэкІэ шІошъхъуныгъэ зэрэтиІэнри, Христос унашъо къызэрэтфишІыгъэм фэдэу,* шІу тызэрэзэрэлъэгъунри ары. 24Тхьэм иунашъохэр зыгъэцакІэрэ цІыфым ыгу Тхьэр илъ зэпыт, а цІыфри Тхьэм ыгу илъ зэпыт. Тхьэр тыгу зэрилъ зэпытыр тэзыгъашІэрэр, ежь Ыпсэ ЛъапІэу тыгухэм къарилъхьагъэр ары.\n3:23 Христос унашъо къызэрэтфишІыгъэм фэдэу – еплъ Иуан 13:34; 15:12,17.


«Зенит» тыфэгушIо — Адыгэ макъ\nРедактор 08.07.2020 КЪЭБАРЫКlЭХЭР, СПОРТЫР\nУрысыем футболымкIэ изэнэкъокъоу апшъэрэ купым щыкIорэм я 25-рэ ешIэгъухэр бэдзэогъум и 4 — 5-м щызэхащагъэх.\n«Динамо» — «Арсенал» — 0:1, «Спартак» — «Тамбов» — 2:3, «Крылья Советов» — «Ростов» — 0:0, «Локомотив» — «Шъачэ» — 0:0, «Ахмат» — ЦСКА — 0:4, «Уфа» — «Урал» — 1:1, «Рубин» — «Оренбург» — 1:0, «Краснодар» — «Зенит» — 2:4.\n«Спартак» ауж къинэхэрэм ащыщэу «Тамбовым» текIон ылъэкIыгъэп. Тренер шъхьаIэу Доменико Тедеско зэрилъытэрэмкIэ, «Спартак» ныбжьыкIабэ зэрэщешIэрэм къыхэкIэу зэнэкъокъум гъэхъагъэ щишIыным фэхьазырэп.\nД. Тедеско къыIомэ шIоигъор къыдгурэIо, ау опыт зиIэхэр сыда командэм зыкIыщемышIэщтхэр. Тренер шъхьаIэхэр, ешIакIохэр бащэрэ зэблахъухэба? «Спартак» шэн-хэбзэ шIагъохэр иIагъэх, хэгъэгум икомандэ анахьыжъхэм ахалъытэ. Арышъ, «Спартак» зыпкъ итэу ешIэным фэшI телъхьапIэхэм пащэхэр алъэрэмыхъух. КъэкIощт уахътэм телъытагъэу Iоф зышIэ зышIоигъор телъхьапIэхэм алъыхъунэу щытэп.\nЗы такъикъ къэнэгъагъэр\n«Локомотив» «Шъачэ» дешIэзэ, зэIукIэгъур аухынымкIэ зы такъикъ къэнагъэу судьям пенальтир ыгъэунэфыгъ — «Шъачэ» иухъумакIо дысэу зэрешIагъэм фэшI «Локомотив» хэтэу Алексей Миранчук пенальтир ыгъэцэкIагъ. Iэгуаом лъэшэу ар зеом, къэлэпчъэпкъым тыригъэфагъ. 0:0-у пчъагъэр къэнэжьыгъ.\nНикола Влашич, Федор Чаловыр ЦСКА-м къыхэщыгъэх, хъагъэм Iэгуаор радзагъ. ЦСКА-м итренер шъхьаIэу Виктор Гончаренкэм къызэриIуагъэу, командэр ыпэкIэ зэрэлъыкIотэщтым ишъыпкъэу фэбанэ.\n«Ахмат» истадион щешIагъэу 0:4-у зэIукIэгъур шIуахьэу бэрэ къыхэкIыгъэп. Арэущтэу ЦСКА-р лъыкIотэщтмэ, медальхэм афэбэнэн ылъэкIыщт.\nГъунэгъу краим икомандэу «Краснодар» «Зенит» зыIокIэм, текIоныгъэр къыхьыным фэхьазырыгъ. Футболым щыцIэрыIо Андрей Аршавиным къызэриIуагъэу, «Краснодар» «Зенит» нахь дэгъоу ешIэзэ, пенальтир Вандрсон зегъэцакIэм, Iэгуаор хъагъэм ридзэн ылъэкIыгъэп. КъэлэпчъэIутэу Луневым Iэгуаор къызэкIидзэжьыгъ. А уахътэм 1:1-у пчъагъэр щытыгъ. Ащ ыуж пенальтир Дзюбэ дидзагъ.\n«Краснодар» бэрэ ыпэкIэ илъыщтыгъ, дахэу ешIэщтыгъ, ау чIы зэщизым ухъумакIохэм хэукъоныгъэ бащэ щашIыгъ.\n«Зенит» зэкIэлъыкIоу гъогогъуитIо хэгъэгум дышъэ медальхэр къыщыдихыгъэх. Тренер шъхьаIэу Сергей Семак къыIуагъ къэкIощт илъэс ешIэгъум «Зенит» дышъэм зэрэфэбэнэщтыр. Сергей Семак бэдзэогъум и 5-м апэрэу тэтэжъ зэрэхъугъэм, «Зенит» дышъэр къызэрэдихыгъэм афэшI тыфэгушIо.\nКомандэ пэпчъ ешIэгъуи 4 къыфэнагъ. Медальхэр зыхьыщтхэри, апшъэрэ купым хагъэкIыщтхэри илъэс зэнэкъокъум ыуж къэнэфэщтых.\n1. «Зенит» — 62\n2. «Локомотив» — 49\n3. «Краснодар» — 45\n5. «Ростов» — 43\n6. «Уфа» — 33\n7. «Динамо» — 32\n8. «Урал» — 32\n9. «Спартак» — 32\n11. «Шъачэ» — 30\n12. «Рубин» — 30\n13. «Тамбов» — 28\n14. «Ахмат» — 27\n15. «Кр.Советов» — 24\n16. «Оренбург» — 23\n«Арсенал» — «Кр. Советов»\nШъунаIэ тешъудз: «Краснодар» — «Динамо» — бэдзэогъум и 19-м зэдешIэщтых.\nПредыдущая Республикэм ищытхъу аIэты\nСледущая «Гуфэбэгъэ лые хъурэп…»


Мэфэку, Iоныгъом и 27 2018 06:29\nIоныгъом и 26-м, Урысые Федерацием и Президентэу Владимир Путиным КIокIо Казбек Къэбэртэе-Бэлъкъар Республикэм и лIышъхьэ ипшъэрылъхэр пIэлъэ гъэнэфагъэкIэ ыгъэцэкIэнэу ыгъэнэфагъ. Джащ фэдэу Кремлиным исайт къыратхагъ. Республикэм и лIышъхьэ IэнатIэм фэгъэхьыгъэу ытIанэ парламентым хэдзынхэр щыIэщтых.\nКъэбэртэе-Бэлъкъарым илIышъхьэу КIокIо Юрий ежь илъэIукIэ иIэнатIэ IукIыжьыгъ. Ар Москва Iоф щишIэнэу агъэкIуагъ. 2013-рэ илъэсым шегъэжьагъэу республикэм ипэщагъ.\nКIокIо Казбек Республикэм ыкIи Федерацием IэнэтIэ зэфэшъхьафхэм ащызэрихьагъэх. Аужырэу ар УФ-м и Президент иадминистрацие щылэжьагъ. Казбек Къэбэртэе-Бэлъкъарым илIышъхьагъэу (1990-2005) КIокIо Валерий икъу.\nГъубдж, Iоныгъом и 25 2018 15:46\nIоныгъум и 22-м, 2018-рэ илъэсым, Адыгэ къуаем и фестиваль Адыгэ Республикэм ит къуаджэу Даховскэ пэблагъэу щыкIуагъ. Ащ Республикэм изэфэшъхьаф шъолъырыхэм ащыщэу цIыфыбэ хэлэжьагъ. Мин 10-м ехъу хьакIэ къэкIуагъ. Адыгэ Республикэм и ЛIышъхьэу КъумпIыл Мурат Фестивальым хэлэжьагъ.\nФестивалым Адыгэ къуаем фэгъэхьыгъэ зэнэкъокъухэр, къэгъэлъэгъонхэр щыIагъэх. КIэухым Адыгэ джэгу къытауIошIохьыжьыщт.\nМэфэку, Iоныгъом и 20 2018 05:53\nГъубдж, Iоныгъом и 11 2018 14:36\nКIэнэтI Джансэт щэрыон зэнэкъокъумкIэ атекIуагъ\nБэмышIэу Кыргызстан щыкIуагъ кощырыпсэухэм (кочевникхэм) яящэнэрэ Дунэе джэгунхэр. Къэралыгъо 79-мэ къарыкIыгъэ спортсмен минрэ ныкъорэм ехъу ахэм ахэлэжьагъ. Тхьамэфэ псаум ахэр зэнэкъокъугъэх.\nКинотехыным амалэу иIэ хъугъэхэр къызфагъэфедэхэзэ, Дунэе джэгунхэм якъызэIухын мэфэкI шъыпкъэ ашIыгъагъ. ЦIыфхэм такъикъ заулэм къыкIоцI арагъэлъэгъугъ дунаим къызытехъуагъэхэм къыщыублагъэу кощырыпсэухэм щыIакIэу яIагъэр, гъогоу къакIугъэр. Ахэм заоу зэпачыгъэхэм, ятекIоныгъэхэм, театрализованнэ шоу хьалэмэтым ащ еплъыхэрэми хэлэжьэнхэ амал яIагъ.\nМэфэкI шIыкIэм тетэу къызэIуахыгъэ Дунэе джэгунхэр спортсменхэм япарад лъигъэкIотагъ. Ахэм ахэтыгъэх спорт лъэпкъ зэфэшъхьафхэмкIэ дунаим ичемпионхэр. Тхьамафэм къыкIоцI ахэр этно-зэнэкъокъу 37-мэ ахэлэжьагъэх, анахь лъэшхэр къэнэфагъэх, медаль 600 фэдиз афагъэшъошагъ.\nМы Дунэе джэгунхэм ахэлэжьагъ Тыркуем къикIыгъэ адыгэ пшъэшъэжъыеу КIэнэтI Джансэт. Къалэу Къайсэри дэт шы спорт клубым Джансэт зыщегъасэ, ары зызыщигъэхьазырыгъэри. Тренерэу иIэр ятэу КIэнэтI Сами.\nДунэе джэгунхэм ялъэхъан Джансэт шым тесэу щабзэмкIэ щэрыон спорт лъэпкъымкIэ янэкъокъугъ ыкIи пстэуми атекIуагъ, апэрэ чIыпIэр къыдихыгъ.\nКъызхэтхыгъэр: facebook.com (Адыгэ Макъ)\nБлыпэ, Iоныгъом и 10 2018 07:17\n22.09.2018 - Адыгэ кулътурэм и мафэ Америкэм щырагъэкIокIыщт\nАдыгэ кулътурэм и маф\nКIэщыкIор: Америкэм щыIэ Адыгэ ШIушIэ Хасэ.\nЗыщыкIощтыр: Америкэ Зэгот Хэгъэгухэр, шъолъырэу Ню-Джерси, хасэм иунэ.\nХасэм исайт: cbaamerica.org\nГъубдж, Iоныгъом и 04 2018 06:33\n02-06.10.2018 - Адыгэ кулътурэм и дунае фестиваль Адыгэ Республикэм щыкIощт\nАдыгэ кулътурэм и дунае фестиваль\nАдыгэ Республикэ, Мыекъуапэ.\n02.10.2018 щегъэжьагъэу и 06.09.2018-м нэс.\nБлыпэ, Iоныгъом и 03 2018 16:39\n22.09.2018 - Адыгэ Къуаем и Фестиваль Адыгэ Республикэм ЩыкIощт\nIоныгъум и 22-м, 2018-рэ илъэсым, Адыгэ къуаем и фестиваль Адыгэ Республикэм ит къуаджэу Даховскэ пэблагъэу щыкIощт. Ащ Республикэм изэфэшъхьаф шъолъырыхэм ащыщэу цIыфыбэ хэлэжьэщт.\nФестивалым Адыгэ къуаем фэгъэхьыгъэ зэнэкъокъухэр, къэгъэлъэгъонхэр щыIэщтых.\nКIэухым Адыгэ джэгу къытауIошIохьыжьыщт.\nБлыпэ, Iоныгъом и 03 2018 11:38\nАдыгэ къужъым и Мафэ Гъофыбгы (Руфабгъо) къыщакIохьыгъ\n«IаплIэу ясщэкIырэр гум ифаб»\nМыекъопэ районым иIофшIапIэу «Руфа-Турым» укIуагъэу Сырыфыбг (Руфабго) икъушъхьэ тIуакIэхэм уадэкIызэ апэ узэгупшысэхэрэм ащыщ къызэрэбгъэзэжьыщт шIыкIэр.\nГъогур хьылъэми, плъэгъурэр бгъэшIагъозэ уапэкIэ улъэкIуатэ. Къушъхьэтхым ичыжьагъэ къыдэмылъытэу ошъогум удэплъыеу, ухэщэтыкIэу уахътэ къыхэкIы.\nКъушъхьэпс чъэрэу Сырыф икъэргъуагъэ гур къеIэты, жьыр зыщыкъэбзэ мэз кIырым гукIэ зыфэощэи. Адыгэмэ зэраIоу, гъогурыкIо гъогу тенэрэп.\nАдыгэ къужъым и Мафэ фэгъэхьыгъэ зэхахьэу Сырыфыбг щыкIуагъэм джырэблагъэ тыхэлэжьагъ. Урысые Федерацием ишъолъырхэм, IэкIыб къэралыгъохэм къарыкIыгъэхэр мэфэкIым щызэIукIагъэх. «Руфа-Турым» ипащэу, спортымкIэ дунэе класс зиIэ мастерэу Бибэ Муратрэ Адыгэ Республикэм культурэмкIэ изаслуженнэ IофышIэу, археолог цIэрыIоу Тэу Аслъанрэ адыгэмэ ятарихъ, къужъым яхьылIэгъэхэ къэбархэр гъогу тытехьаным ыпэкIэ къытфаIотагъэх.\n— Илъэс 3000-м нахьыбэкIэ узэкIэIэбэжьмэ, къужъIэрысэхэр Китаим щагъэтIысыщтыгъэх, — къеIуатэ Тэу Аслъан. — Къужъыр ащ къыщагъэкIыныр щырагъэжьагъэу, нэмыкI хэгъэгухэм а чъыг лъапIэр нэужым анэсыгъэу шIэныгъэлэжьхэм къаIо, ау ар мышъыпкъэу тэлъытэ.\n— Сыда ащ лъапсэ фэпшIырэр?\n— Мыекъопэ районым итыгъэ псэупIэу Мышъакъо къыщагъотыгъэ тарихъ пкъыгъохэм къагъэлъагъо къужъхэм аныбжь илъэс 5000-м къызэрэщымыкIэрэр. Зэгъэпшэнхэм къаушыхьаты къужъыр тичIыналъэ апэ къыщыкIыщтыгъэу плъытэ зэрэхъущтыр. Академикэу Вавиловым адыгэ къужъ лъэпкъыбэ ыгъэунэфыгъ. Ащ зэритхыгъэмкIэ, къужъым хэхъоныгъэ нахь зыщишIыгъэр Кавказыр ары.\n— Пхъэшъхьэ-мышъхьэхэм, анахьэу къужъым, адыгэхэм ящыIэныгъэ чIыпIэу щыряIэм къытегущыIэба.\n— ИжъыкIэ къыщыублагъэу адыгэхэм чъыгхэм мэхьэнэ гъэнэфагъэ араты. Пшхын плъэкIыщтхэр къызыпыкIэхэрэр иуупкIыхэ е бгъэстыхэ хъущтэп. Чъыгаер тхьачIэгъ зэрашIыщтыгъэм фэдэу къужъэе чIэгъыми Тхьэм щелъэIущтыгъэх.\n— Чъыг мафэхэу алъытэщтыгъэхэм ацIэхэр къытфеIохэба.\n— Унагъом е лIакъом фэмафэхэу алъытэхэзэ, щагухэм чъыгхэр адагъэтIысхьэщтыгъэх, тхьэлъэIухэм ащагъэфедэщтыгъэх. Сабый къызафэхъукIэ, унагъом ичъыг лъэпкъ фэдэ фагъэтIысыщтыгъэ. Анахьэу агъэлъапIэу щытыгъэ къужъаер шъэожъыехэм, мыIэрысэр пшъэшъэжъыехэм афагъэтIысыщтыгъэх.\nМэкъуоныгъокъужъ, бжъэлэкъокъужъ, къутэм, дэилэкъужъ, бжыхьэкъужъ, къужъIэрыс, псыушъхокъужъ, талъэустэныкъокъужъ, къэбыцIынэкъужъ, хьамщэрэкъокъужъ, цIащэхэкъужъ, къырмэтыекъужъ, къужъпэкIыхь, къужъщэпIаст, алэрэкъужъ, къэцыгъуаныкъокъужъ, лъэкIэсэкъужъ, къужъыкIыс.\nСырыфыбг икъушъхьэхэм тарыкIозэ, къужъэялъэу тызыIукIагъэр макIэп. Бибэ Мурат къызэрэтиIуагъэу, къужъ чъыгхэр бэшIагъэу мыщ къыщэкIых. Лъэпкъэу зыфэдэхэр тэ тшIэрэп, ау къэтшыпыхэу тызыфежьэм, яIэшIугъэ зыми хэкIокIэнэу зэрэщымытыр псынкIэу къэпшIэнэу щытыгъ.\n— Гурыт Азием икъэралыгъохэм, Тыркуем, Москва, Ростов-на-Дону, Налщык, фэшъхьафхэм къарыкIыгъэхэм саIукIагъ, — зэдэгущыIэгъур лъегъэкIуатэ Бибэ Мурат. – Алъэгъурэм сурэт тырахы, телефонхэм атыратхэ. УпчIэхэм икъоу джэуап ястыжьын сымылъэкIэу къыхэкIы.\n— Мэшэлахь. Къужъыр, мыIэрысэр, мыер, хьамышхунтIэр зыпытхэ чъыгхэр лъэгъупхъэх, зэрапизым ашъхьапэхэр къыуфагъэх.\n— Ары. Пхъэшъхьэ-мышъхьэу къапыкIагъэм узыIэпещэ. Адыгэхэм чъыгхатэхэм адэлажьэхэзэ Iофым хэшIыкIэу фыряIэ хъугъэм дунэе мэхьанэ иIэу сэлъытэ.\nКъужъэялъэм тызынэсым, купым хэтхэу нэшIукIэ къужъ чъыгхэм яплъыхэрэ пшъашъэхэм гущыIэгъу тафэхъугъ. Москва, нэмыкIхэм къарыкIыгъэхэм ащ фэдэ къужъаехэр кинофильмэхэми ащалъэгъугъэп. Зигъо хъугъэ къужъэу чIым къефэхырэр къэзыугъоирэ нэнэжъыми къушъхьэ лъагэм тыщыIукIагъ. ИIахьылхэр ащ игъусэх, гъогупэу аригъэлъэгъурэм икъэбархэр къагъэбаих.\nА упчIэри бэмэ къатэу зэхэтхыгъэ. ЦIыфхэм зэраIоу, тыгъужъхэм уащэщынэмэ, мэзым умыкIу. Сырыфыбг ущымыгъощэным фэшI купэу узыхэтым зыкъыщемыгъан. Зыпплъыхьэзэ умышIахэу удэхмэ, гъозэ тамыгъэхэр чъыгхэм, къушъхьэтххэм, дэкIыпIэхэм атедзагъэх. Къушъхьэм хэбзэ хэхыгъэу иIэхэр зэмыгъашIэхэу гъогу чыжьэм утемыхьаныр нахьышIу. Бибэ Муратрэ Чэтэо Ибрахьимрэ зекIо къэбар гъэшIэгъонхэр къытфаIотагъэх.\nКъужъэе хэхыгъэхэм благъэу тызякIуалIэм, зы нэбгыри зэрэмыгъощагъэр къэпшIэнэу щытыгъ. Чъыг бырабэхэм акIэрыхьэхи, зэфэнэгушIохэу зэплъыжьыгъэхэ пшъэшъэжъые цIыкIухэу Лъэцэрыкъомэ ащыщхэм а уахътэм агу ихъыкIырэр къэIэгъошIугъэп. Зэрэпшъыгъэхэр ащыгъупшэжьыгъэу чъыгхэм адэплъыех…\n— Чъыгхэм сэлам яшъух, IаплI яшъущэкI, — къыIуагъ щхызэ Бибэ Мурат. — Шъуятэжъхэр мыщ къакIощтыгъэх…\nЗы чъыгышхом гум ифэбэгъэ IаплIыр еощэкIы, ау пIапэхэр зэнэсыжьхэрэп. Нэбгырэ заулэ ухъоу, узэрэIыгъэу адыгэ къужъаем IаплIэу епщэкIырэм уегъэгушхо. Нэпэеплъ сурэтхэр атыраххэзэ зы пшъашъэм къыIуагъэри тшIогъэшIэгъон:\n«Сыдигъо джыри мырэущтэу тызэIукIэн тлъэкIыщта?» — къэупчIагъ пшъашъэр. Титэтэжъ пIашъэхэм зыгъэпсэфыпIэу, кIуапIэу яIагъэм гум щизэу зыщагъэпсэфы, алъэгъурэр бэмэ къафаIотэжьынэу лъэпкъ Iофхэм тягупшысэ.\nЛIэкъо чъыгхэр, тамыгъэхэр\nПсыхъо чъэрэу Сырыф игъучI лъэмыдж уикIыгъэу Сырыфыбг удэкIоенэу уфежьэмэ, апэ плъэгъухэрэм ащыщых адыгэ лIакъохэм ятамыгъэхэр, чъыгэу агъэтIысыгъэхэр. Чъыг лъапсэм дэжь лъэкъуацIэр тетхагъ, лIакъом итамыгъи къэлъагъо. Бырабэ хъунхэу гугъэ къэзытыхэрэр макIэ хъухэрэп, арэу щытми, лIэкъо чъыгхэм нахьышIоу тадэлэжьэн зэрэфаер нэгум къыкIэуцо.\n— ТимэфэкIхэм унагъохэр, зэныбджэгъухэу зэрихьылIагъэхэр чанэу ахэлажьэх, — тизэдэгущыIэгъу лъегъэкIуатэ Бибэ Мурат. — Непэ археолог цIэрыIоу Тэу Аслъан игъусэх ышыпхъухэу Сарэ, Къутасэ, Дэхэос. Ащ сегъэгушIо. ХьакIэхэу Москва, Санкт-Петербург, Тыркуем, нэмыкIхэм къарыкIыгъэхэм адыгэмэ ятарихъ, шэн-хабзэхэр нахьышIоу зэрагъэшIагъэхэу, джыри Сырыфыбг зэрагъэлъэгъу ашIоигъоу агъэзэжьы – ар лъэшэу сызыгъэгушIорэмэ ащыщ…\nТыгъэм дэшIэтырэ псыхъо чъэрэу Сырыф игъучI лъэмыдж узэрикIэу адыгэ пщэрыхьапIэхэр, ижъырэ адыгэ унэр, щагур, гъукIэм икIыщ, нэмыкIхэри олъэгъух. Лъэпкъым итарихъ, шэн-хабзэхэм гукIэ зафэогъазэ. ТIэкIу улъыкIуатэмэ, лIакъохэм ятамыгъэхэр, чъыгхэр нэгум къыкIэуцох. Симболэтхэм ялIакъо иехэр нахь къахэщых. ЛIакъом инахьыжъхэм ясурэтхэр дахэу зэгъэкIугъэх.\nЯ ХХ-рэ лIэшIэгъум Урысыем дзюдомкIэ итренер анахь дэгъоу, Мыекъопэ бэнэпIэ еджапIэм самбэмкIи, дзюдомкIи лъапсэ афэзышIыгъэ Кобл Якъубэ фэгъэхьыгъэ тхыгъэхэр гъэшIэгъоных. Ахэр лъэгъупхъэх, ау Сырыфыбг дунаим нахь цIэрыIо щыхъуным, тилъэпкъ зиужьыжьыным афэшI зэхъокIыныгъэхэр ищыкIагъэх. МэфэкIхэр нахь игъэкIотыгъэхэу зэхащэнхэм фэшI еджапIэхэр, спортсменхэр, общественнэ движениехэр нахьышIоу ащ хэлэжьэнхэу тащэгугъы.\nПсыхъоу Руфабгъо псыефэх дахэхэр иIэх. Ащ турист бэ къакIо зыщаплъэхьыэу. Псыхъом ицIэ шъыпкъэр зэтефыгъэу къаIо: 1. Гъофыбгы 2. Сырыф.


Медалищ, мастер хъугъэ | Адыгэ Макъ\nМедалищ, мастер хъугъэ\nАвтор: Редакция\t/ 13.03.2018\t/ КЪЭБАРЫКlЭХЭР, СПОРТЫР\t/\nКъокIыпIэм къыщежьэгъэ бэнакIэу шотоканымкIэ Урысыем изэнэкъокъу Москва хэкум икъалэу Щелково щыкIуагъ. Адыгэ Республикэм ихэшыпыкIыгъэ командэ зэIукIэгъухэм медальхэр къащыдихыгъэх.\nОнтэгъугъэ зэфэшъхьаф зиIэхэ хъулъфыгъэхэм якуп нэбгырэ 50 щызэIукIагъ. Адыгеим ибатырэу Хьаткъо Инал тыжьын медалыр къыфагъэшъошагъ. Ахътэо Дамир ящэнэрэ чIыпIэр къызыдехым, джэрз медалыр къыратыгъ. Ащ дакIоу Урысыем спортымкIэ имастер зэрэхъугъэм фэшI тыфэгушIо.\nИлъэс 20-м нэс зыныбжьхэм язэнэкъокъу бэнэкIо 40 щызэIукIагъ, яIэпэIэсэныгъэ кумитэм къыщагъэлъэгъуагъ. Ахътэо Дамир ящэнэрэ чIыпIэр къыфагъэшъошагъ. Илъэс 16 — 17 зыныбжьхэм якуп Александр Колесник я 5-рэ чIыпIэр къыщихьыгъ.\nКомандэхэм шотокан-кумитэмкIэ язэIукIэгъу шъолъыр 12 хэлэжьагъ. Адыгэ Республикэм ихэшыпыкIыгъэ хъулъфыгъэ командэ ящэнэрэ чIыпIэр къыдихыгъ. Москва хэкум Кубокыр, дышъэ медальхэр фагъэшъошагъэх, Астрахань хэкур ятIонэрэ хъугъэ. Адыгеим фэбэнагъэхэм тигуапэу ацIэхэр къетэIох: Хьабэхъу Щамил, Александр Рудь, Ахътао Дамир, Хьаткъо Инал, Уджыхъу Ильдар.\nЕвропэм шотоканымкIэ и Кубок къыдэхыгъэным фэгъэхьыгъэ зэнэкъокъоу мэлылъфэгъум и 9-м Сербием щыкIощтым Хьаткъо Инал хэлэжьэнэу фитыныгъэ къыдихыгъ. Европэм шотоканымкIэ изэнэкъокъу шэкIогъу мазэм Сербием щызэхащэщт. Ахътао Дамир зэIукIэгъухэм ахэлэжьэнэу зегъэхьазыры. ТибэнакIохэм ятренер-кIэлэегъаджэу Хьаткъо Ахьмэд къызэрэтиIуагъэу, республикэм испорт еджапIэу N 2-м ныбжьыкIэхэм зыщагъасэ. Сыд фэдэ зэнэкъокъу кIуагъэхэми, Адыгеим ибыракъ зыдаштэ, республикэм ыцIэ лъагэу зэраIэтыщтым яшъыпкъэу пылъых.\nСурэтым итыр: Адыгэ Республикэм ихэшыпыкIыгъэ командэу Москва хэкум щыбэнагъэр.


Мэкъуогъум и 12-р — Урысыем и Маф | Адыгэ Макъ\nМэкъуогъум и 12-р — Урысыем и Маф\nУрысыем и Мафэ фэшI тышъуфэгушIо!\n1990-рэ илъэсым мэкъуогъум и 12-м щыIэгъэ хъугъэ-шIагъэр Урысыем итарихъкIэ анахь мэхьанэшхо зиIэхэм ащыщыгъ. Мы мафэр ары тихэгъэгу инэкIубгъуакIэ къызэIухыгъэ зыхъугъэр.\nАщ къыкIэлъыкIогъэ илъэсхэм къакIоцI Урысыем бэ щызэхъокIыгъэр. Непэ тихэгъэгу дунаим шъхьэкIафэу къыщыфашIырэр ыгъэпытэзэ, илъэпкъ федэхэр къэзыухъумэн зылъэкIырэ, ицыхьэ зытелъыжьэу ыпэкIэ лъыкIотэрэ, зиэкономикэ хэхъоныгъэ фэзышIырэ, цIыфхэм яфэшъошэ щыIакIэ яIэнымкIэ амалхэр языгъэгъотырэ къэралыгъоу хъугъэ.\nА зэкIэ IофшIэнышхом къыкIэкIуагъ, тиреспубликэрэ тихэгъэгурэ гъэхъагъэ хэлъэу ыпэкIэ лъыкIотэнхэмкIэ ткIуачIэ зэкIэми зэрэзэдгъэуIурэм ишIуагъэу ар плъытэн плъэкIыщт.\nАдыгеим щыпсэухэрэм язэгурыIоныгъэрэ ягуетыныгъэрэ яшIуагъэкIэ Адыгеимрэ Урысыемрэ тапэкIи гъэхъэгъакIэхэр зэрашIыщтхэм, тикъэралыгъо ихэхъоныгъэ тэри тиIахь гъэнэфагъэ зэрэхэтшIыхьащтым тицыхьэ телъ.\nТичIыпIэгъу лъапIэхэр, псауныгъэ пытэ, щыIэкIэшIу шъуиIэнхэу, дунаир мамырэу шъупсэунэу шъуфэтэIо! Мы мэфэкIыр УрысыякIэм, ащ инеущырэ мафэ ятамыгъэу ренэу щэрэт!


Республика Адыгея - Адыгеим и ЛIышъхьэ журналистхэм зэдэгущыIэгъу адыриIагъ\nАдыгеим и ЛIышъхьэ журналистхэм зэдэгущыIэгъу адыриIагъ\nФедерациемкIэ Советым ителеканалэу «Вместе – РФ» зыфиIорэм исъемочнэ куп Адыгеим щыI. Журналистхэм республикэм, парламентым иапшъэрэ палатэ Адыгеим ихабзэ зэрэдэлажьэрэм яхьылIэгъэ сюжет агъэхьазыры.\nАдыгэ Республикэм и ЛIышъхьэу КъумпIыл Мурат лъэныкъохэм Iоф зэрэзэдашIэрэм, Адыгэ Республикэм ихэбзэ къулыкъухэмрэ Урысые Федерацием и Федеральнэ ЗэIукIэ ФедерациемкIэ и Советрэ шIуагъэ къытэу зэрэзэдэлажьэхэрэм афэгъэхьыгъэу журналистхэм къафиIотагъ.\nЯзэдэлэжьэныгъэ пэублэ фэхъугъэр Урысые Федерацием ишъолъырхэм ясыхьат къыхиубытэу 2016-рэ илъэсым мэлылъфэгъум и 25 — 27-м Адыгэ Республикэм и Мафэхэр ФедерациемкIэ Советым зэрэщызэхащэгъагъэхэр ары. 2017-рэ илъэсым мэлылъфэгъум и 27-м ФедерациемкIэ Советым экономикэ политикэмкIэ и Комитет изэхэсыгъоу «Особенности социально-экономического развития субъектов Российской Федерации в современных условиях (на примере Республики Адыгея)» зыфиIорэр Мыекъуапэ щызэхащэгъагъ.\n«Республикэм игъэхъагъэхэмрэ ипшъэрылъхэмрэ тыкъызэратегущыIагъэм имызакъоу, мэхьанэшхо зиIэ Iофыгъохэри къэтIэтыгъагъэх, ахэм ащыщыбэ ФедерациемкIэ Советыр, Къэралыгъо Думэр, Урысые Федерацием и Правительствэ къыддеIэхэзэ, зэшIотхын тлъэкIыгъ. Ар афэгъэхьыгъ псырыкIуапIэр зэрагъэпсыгъэм, транспортыр бэу зыщызекIощтыгъэ гъогум изы Iахь федеральнэ мылъкум зэрэхагъэхьажьыгъэм. Матвиенко Валентина Иван ыпхъум тыфэраз тиреспубликэкIэ мэхьанэшхо зиIэ социальнэ Iофыгъохэм язэшIохынкIэ IэпыIэгъу къызэрэтфэхъурэм фэшI», — хигъэунэфыкIыгъ КъумпIыл Мурат.\nСенаторхэр къадеIэхэзэ дэкIыгъо зэхэсыгъохэр, зэIукIэгъухэр зэрашIыгъэхэм республикэм и Мафэхэр Урысые Федерацием зэрэщызэхащагъэхэм Адыгеим и ЛIышъхьэ анаIэ тыраригъэдзагъ.\nАдыгеим ыцIэкIэ сенаторитIу ФедерациемкIэ Советым щэлажьэ. Республикэм изаконодательнэ хабзэ илIыкIор Хъопсэрыкъо Мурат, Адыгеим икъэралыгъо хабзэ игъэцэкIэкIо къулыкъу илIыкIор Олег Селезневыр ары.\nЖурналистхэр джащ фэдэу промышленностым, мэкъу-мэщым, туризмэм хэхъоныгъэ ашIынымкIэ, федеральнэ программэхэм ахэлэжьэнхэмкIэ амалэу щыIэхэм къакIэупчIагъэх, социальнэ лъэныкъом епхыгъэ упчIэхэри къатыгъэх. Республикэм и ЛIышъхьэ экономикэм, бизнесым хэхъоныгъэ зэрашIыщт лъэныкъохэм, Адыгеим инвестициехэр нахьыбэу къыхалъхьанхэмкIэ Iофтхьабзэу зэрахьащтхэм къатегущыIагъ. Джащ фэдэу Адыгэ Республикэм и ЛIышъхьэ шъолъырым ыпашъхьэ ит пшъэрылъхэм афэгъэхьыгъэу къафиIотагъ.\n«Лъэшэу тынаIэ зытедгъэтын, ткIуачIэ зэтхьылIэн фэе Iофыгъуабэ джыри зэшIотхынэу тапэ илъ. Къэралыгъо хабзэм икъутамэхэм яшъыпкъэу зэдэлажьэхэ зэрашIоигъом мэхьанэшхо иI. Республикэмрэ ФедерациемкIэ Советымрэ зы пшъэрылъышху зэдэдгъэцакIэрэр — цIыфхэм ящыIэкIэ-псэукIэ зыкъегъэIэтыгъэныр ары. ТапэкIи шIуагъэ къытэу тызэрэзэдэлэжьэщтым, тиреспубликэ щыпсэухэрэм яфедэхэм ар зэрадиштэщтым сицыхьэ телъ», — хигъэунэфыкIыгъ КъумпIыл Мурат.


ГукIэгъуныгъэшхо хэлъыгъ — Адыгэ макъ\nКIэсэбэжъ Аслъан Нурбый ыкъор 1974-рэ илъэсым мэлылъфэгъум и 1-м къалэу Мыекъуапэ къыщыхъугъ. ЯлIакъокIэ Пщыжъхьаблэ щыщых. Мыекъопэ гурыт еджапIэу N 9-р 1991-рэм къыухи зы илъэсрэ Мыекъопэ медицинэ училищым щеджагъэу, 1992-рэм Пшызэ медицинэ институтым чIэхьагъ ыкIи 1998-рэ илъэсым ар къыухыгъ.\n1998-рэ илъэсым шышъхьэIум и 1-м Мыекъопэ къэлэ сымэджэщым зы илъэсрэ Iоф щишIагъ хирургиемкIэ врач-интернэу. 1999-рэ илъэсым Iоныгъом и 1-м хирургиемкIэ ординатурэм чIэхьагъ. 2001 — 2002-рэ илъэсхэм къэлэ сымэджэщым врач-хирургэу Iоф щишIагъ. 2002 — 2004-рэ илъэсхэм Мыекъуапэ медицинэ-социальнэ экспертизэм ибюроу N 2-м врач-хирургэу Iоф щишIагъ. Нэужым къэлэ сымэджэщым ихирургическэ отделение дежурантэу щылэжьагъ. Ренэу практикэр IэкIэлъын фаеу ылъытэщтыгъэ.\n2006-рэ илъэсым къыщегъэжьагъэу Адыгэ республикэ клиническэ онкологическэ сымэджэщэу М.Хъ. Iэшъхьэмафэм ыцIэ зыхьырэм врач-онкологэу Iоф щишIэзэ 2020-рэ илъэсым мэлылъфэгъум и 14-м игъонэмысэу идунай ыхъожьыгъ. Аслъан зисэнэхьат шIу дэдэ зылъэгъурэмэ ащыщыгъ. ГукIэгъушхорэ Iэдэбышхорэ хэлъыгъ, сымаджэм ренэу IэпыIэгъу фэхъунэу хьазырыгъ. Сымаджэу зэIазэхэрэм гущыIэ дахэкIэ апэгъокIыщтыгъэ, исэнэхьат хэшIыкI ин фыриIагъ. Тэ тичылэкIэ чIэнэгъэшхо тшIыгъэ. Зэрэхьабли, зэрэкъуаджи лъэш дэдэу тыгу къеуагъ. Ини цIыкIуи зымыгъэягъэ чылэм къыдэкIыгъэп. ШIу дэдэ тлъэгъущтыгъэ.\nЧылэм дэсхэм ацIэкIэ КIэсэбэжъ лIакъом тыфэтхьаусыхэ. Аслъан янэу Нэфсэтрэ ишъхьэгъусэу Русетэрэ тигущыIэ гукъаохэр анэдгъэсыхэмэ тшIоигъу.\nКIэсэбэжъ Аслъан джэнэт лъапIэр Тхьэм къырет. ИIахьылхэу къэнагъэхэм якъин Тхьэм IэтыгъошIу афешI, икIэлэцIыкIухэм ежь къымыгъэшIагъэр къагъэшIэнэу, лъыунэнхэу, ужыпкъэ мафэ афэхъунэу Тхьэм тафелъэIу.\nКъоджэ администрацием ипащэу Пщыжъ Рэмэзан.\nАслъан ятэу КIэсэбэжъ Нурбый икIалэ ыуж бэрэ псэужьыгъэп. Мы илъэсым мэлылъфэгъум и 25-м ащ идунай ыхъожьыгъ. Къуаджэу Пщыжъхьаблэ дэсхэм ацIэкIэ Нурбый иIахьыл-гупсэхэм тафэтхьаусыхэ. Тхьэм джэнэт лъапIэр къырет.\nСледущая Сакъыныгъэ къызхэжъугъэфэнэу тыкъышъоджэ


ЗэлъашIэрэ усакIоу Къуекъо Налбый непэ къызыхъугъэ маф — Адыгэ макъ\nЗэлъашIэрэ усакIоу Къуекъо Налбый непэ къызыхъугъэ маф\nРедактор 22.07.2021 КУЛЬТУРЭР, КЪЭБАРЫКlЭХЭР\nКъуекъо Налбый: «Сэ непэ — сытыгъ»\n«Сыхэта сэ!!» — ЗэупчIыжьы поэтыр. Емыхъырэхъышэу, ыкIуачэ зыдишIэжьэу, гупшысэ самэмэ закъыIэпихызэ, псалъэм идахэр, идэгъур зэхэзышIэу, усэ хъырахъишъэр къыIотэкъу:\nСэ непэ – сычъыг,\nСэ непэ – сыкуам,\nСэ непэ – сыбзыу там.\nКъысэлъэIу куамэри тхьапэ сыхъунэу,\nСэ непэ – сытыгъ,\nСэ непэ – сыогу,\n(у. «Сэ непэ сытыгъ»)\nЦIыфыр ежь ныдэлъфэу зы шIагъо горэ хэлъэу къэхъу, Налбый Тхьэр къыфэупсагъэу адыгабзэр икIэсагъ, ежьри ащ фэIэзагъ, усэнэу къэхъугъагъ. Псэм хэгъэкIухьагъэм уехъожь къодыемэ, псэ къыпэкIэжьы, Къуекъом игупшысэхэми игъо къэси, шъуи ли ашIыгъ, псэ агъотыгъ.\nАу къэбарыр къэIотэгъошIуми, щыIэныгъэр Iордэгъэзэ псынкIэп, хэти игъэшIэ гъогу къекIуфэ бэ ыщэчэу ыушэтырэр, а зэкIэмэ цIыфыр афытэ, апсыхьэ, теубытэгъагъэ хэлъэу имурад фэкIо, Игугъэ фэшъыпкъэм, тамэ егъоты.\nЦIыфыгу цIыкIужъыем нахь чэфи, нахь гуIэлэ-гумэкIыли, зышъхьамысыжьи, нахь емызэщыжь лъыхъокIо ыкIи лэжьэкIо-гупшысакIуи хъужьырэп. Гур шъхьафит! Ар къыоупчIыжьырэп о уие шъыпкъэми, ежь шIоигъом тетэу ренэу ишыупэ егъазэ; макIо; мачъэ; мэгугъэ; мэусэ. Гур, хьатыякIо гъэшIэгъонэу, щыIэныгъэм щэIорышIэ: ымышIи, зынэмыси, зэримыгъэзафи щыIэп. Джары, бзыум фагъадэу, «гур тэмабгъу» зыкIаIорэри. Налбый ныбжьи институт къымыухыгъагъэми, сэ сишIошIыкIэ, хэлъыр къыхэкIыжьын фэягъэти усэщтыгъ, тхэщтыгъ, нэмыкI кIуапIэ – гъогу ащ иIагъэп – усэнэу мы чIым къытехъогъагъ.\nАдыгэ лъэпкъым иусэкIо ин гъэшIэгъон хъущтым сэ сшъхьэкIэ пасэу сыIукIагъ, сыфэнэIосэнэу хъугъэ. Ащ дэжьым къоджэ еджапIэм сыщеджэщтыгъ. Чылэгум ит тхылъеджапIэм сычIэхьагъэу Къуекъо Налбый иапэрэ усэ тхылъэу «ЧIыгур сыгу къыщекIокIы» зыфиIорэр къэсщэфыгъагъ. СигъэгушIуагъ, къызхэкIыри сымышIапэу, непи ар зэрэкIэкъыпсэу, дунэе шхъонтIабзэр ишъо теплъэу, Налбый исурэти ныбжьыкIэ дахэу тетэу зэрэсиI, сиIанэтемых.\nГупшысэ кIэпсэ кIыхьэкIэ Дунэешхом епхыгъэ кIалэр ыгу зэпэзыкъудыирэ гупшысабэм зэлъаIыгъыгъ, ежьри зыдимышIэжьыпэу, сэ сызэрэгугъэрэмкIэ, тхылъым ыцIэ «ЧIыгур сыгу къыщекIокIы» зыфиIорэр бгъэм, бзыоу къыдэбыбыкIыгъ.\nМэчэрэгъу ЧIыгур, мэчэрэгъу.\nКъеIом фэд цIыкIу-цIыкIоу: дэгъу, дэгъу.\nЧыжьэу-чыжьэу зыгорэ къэжъыу,\nЧыжьэу-чыжьэу зыгорэ къэжъгъыу.\nСыд шъуIуа къытфэжъгъыурэр:\nОрэд макъа, чыжьэу ибыбагъэу,\nЦIыф шIулъэгъуа, нэфым лъыIэбагъэу?..\n(у. «ЧIIыгур сыгу къыщекIокIы»)\nУпчIэ минмэ джэуап аритэу игупшысэ ыгъэзэщт УсакIом щэIэфэ.\nЗы цIыфышхоу къэхъугъагъ\nКъуекъо Налбый бэдзэогъум и 20-м 1938-рэ илъэсым Теуцожь районым ит къуаджэу Къунчыкъохьаблэ къыщыхъугъ. 1962-рэ илъэсым Адыгэ къэралыгъо кIэлэегъэджэ институтыр къыухыгъ. КIэлэегъаджэу къуаджэм, клубым ипащэу, Тэхъутэмыкъое район гъэзетым икорреспондентэу Iоф ышIагъ. 1976-рэ илъэсым къыщегъэжьагъэу 1993-рэ илъэсым нэс Адыгэ радиовещаниемрэ телевидениемрэ я Комитет адыгабзэкIэ икъэтын иотдел ипэщагъ. Ыужырэ илъэсхэм Адыгэ Хасэм иобщественнэ-политическэ гъэзетэу «Гъуазэр» ыкIи кIэлэцIыкIу журналэу «Самгъур» илъэситIо къыдигъэкIыгъ. 1995-рэ илъэсым къыщегъэжьагъэу Налбый АР-м ителерадиокомпание ихудожественнэ къэтынхэм яредактор шъхьэIагъ.\nЫтхыхэрэр 1965-рэ илъэсым къыщегъэжьагъэу къыхиутыщтыгъэх ыкIи адыгабзэкIэ усэ тхылъ пчъагъэ къыдигъэкIыгъ: «ЧIыгур сыгу къыщекIокIы», (1968), «Чэрэз чъыгхэр», «Нэпкъ фабэхэр», «Огур зыIэтыгъэр», «Зы бзый, зы макъ, зы къамзый», «ЧIыгуи огуи зэдытий», «Гум инэф, псэм ифаб», «Гум истафэхэр», нэмыкIхэр. Мыхэр адыгабзэ ыкIи урысыбзэкIэ къыдэкIыгъэх, Москва къыщытырадзагъэхэри ахэтых.\nКъуекъо Налбый прозэми зыщиушэтыгъ: адыгабзэкIэ къыдэкIыгъэх «Псым ыхьырэ Iуашъхь», «ЩымыIэжьхэм ясэнабжъ» («Вино мертвых»), «Зэкъомэз» («Лес Одиночества»), повестэу «Къушъхьэ ябг» («Черная гора»), ежь авторым урысыбзэм мыхэр ригъэкIугъэх, «ХэшыпыкIыгъэ тхыгъэхэр» («Избранное»), «Адыгабзэм хэт фэIазэр?» I — IV-рэ классхэм апае «Адыгэ этикетыр» (2007) ыкIи тхылъий хъурэ хэшыпыкIыгъэ тхыгъэхэр (урысыбзэ ыкIи адыгабзэкIэ 2011 – 2013-рэ илъэсхэм) къыдэкIыгъэх.\nН. Къуекъом драматургиемкIи гъэзагъэу Iоф ышIагъ: ипьесэхэу «Шъэожъыемрэ ЦэIунэжърэ», «Пщы-оркъ зау», «Псым ыхьырэ Iуашъхь», «Тятэжъмэ яорэдхэр», «СышъолъэIу, сыжъугъэтIылъыжь» Адыгэ лъэпкъ театрэм щагъэуцугъэх. Налбый зиавтор сценариер апэрэ адыгэ документальнэ-художественнэ фильмэу «Гугъэм ииэзах» («Сумерки надежд») ыIоу тырахыгъ, мызэу, мытIоу ар Адыгеим ыкIи нэмыкI чIыпIэхэм къыщагъэлъэгъуагъ, цIыфхэри ашIогъэшIэгъонэу еплъыгъэх.\nТхакIом зэдзэкIыгъэ IофшIагъэхэри иIэх: «Укрощение строптивой» Шекспир иеу, «Хозяйка трактира» Гольдони, «Тартюф» Мольер ытхыгъэу, «Ревизор» Гоголым иеу, «Иванов» Чеховым ытхыгъэу адыгабзэм ригъэкIугъэх, мыхэр ти Адыгэ драмтеатрэ исценэ щагъэуцугъэх.\nКъуекъо Налбый творческэ кIочIэ ин зыпкъырылъыгъэ тхакIу, иусэхэм ащыщхэр композиторхэм мэкъамэм ралъхьагъэх, ипроизведением ащыщхэр нэмыкI цIыф лъэпкъыбзэхэмкIэ – чех, болгар, тырку, грузиныбзэкIэ зэрадзэкIыгъэх.\nГупшысэр игъомылэу щыIагъ\nКъуекъо Налбый Юныс ыкъор илъэс 40-м къехъум хьалэлэу, зафэу адыгэ литературэм щылэжьагъ, зынэмысыгъи, къыримыIотыкIыгъи щыIэныгъэм хэтэп. УсэхэмкIэ ригъажьи, прозэми, драматургиеми, киноуми ыкIи сурэтшIынми, къин къыщымыхъухэу, пшъхьапэу закъыщигъэнэфагъ. Ипроизведениехэр, иусэхэр, исатыр пэпчъ ыгу ахилъхьэмэ, ахэстыхьэзэ игъашIэ къыхьыгъ. Игупшысэ налъэ пэпчъ фэсакъэу ылэжьыгъ, адыгабзэр ыгъэбзэрэбзагъ.\nСабый цIыкIур къызэрэхъурэм фэдэу,\nЧIыгум ЧIыгу къытехъо мафэ къэс!\nТинепи тинеущи иорэдэу,\nЧIыгум тэ тытес.\nЗи щыкIодрэп ЧIыгум къытехъуагъэу,\nФызэIуахрэп зыми джэнэтыпчъэр.\nУатэр ыкIи гъупчъэр!\n(у. «Сабый цIыкIур…»)\nЗыгорэ ренэу агъэмысэныр гупшысэнчъэхэм зэряшэныр, бгъэмысэныр нахь Iэрфэгъоу зэрэщытыр, («бгъэмысэныр мысэмэ ялэгъу») иусэмэ ащыщ къыщыIуагъ. Джащ фэдэу усэу «Зи умыIоныр» зыфиIорэм, «…Зи умыIоныр, Зи умыIоныр, егъашIэм пщэIэныр?.. О зи умыIоу;» — пшъхьэ къырыджэгунхэр усакIом еумысых. ЩыIэныгъэм шIуи бзаджи зэриIэр ешIапэ усакIом, хэкIыпIэ пстэуми яIэу зэрэщытыр, щтэр къызтемыгъакIоу, уишъыпкъэ уфэкIоныр, исатырхэм ащыкIегъэтхъы.\nКъуекъо Налбый итворчествэ узыфэе гупшысэр зэкIэ хэбгъотэщт, псышхо къаргъоу, зыхэолъэгъожьы:\nХьаумэ орэд тама\nХьаумэ пцелы куама\nКъуекъо Налбый зэчый дахэу Тхьэм къыритыгъэр зафэу, хьалэлэу щэIэфэ ылэжьыгъ, гущыIэм нахь кIочIэшIу зэрэщымыIэр ышIапэу, игущыIэ пытэу ыгъэуцун ылъэкIыщтыгъ:\n…Сэщ фэдэу дунаир уиемэ,\nТыгъэ ухъущт, е жъуагъо.\nЕтIанэ пщэс шIуцIэр къыпшъхьарыхьагъэми,\nУкъуалъэгъощт пщэс къогъум.\nЕтIанэ жъуагъоу огум уистыхьагъэми,\nЫIэгу уифэщт шIулъэгъум…\nОгумрэ ЧIыгумрэ афэдэкъабзэу,\nШIулъэгъумрэ гъатхэмрэ зы ны къылъфыгъэх.\nКъуекъо Налбый адыгэ гущыIэр, адыгэ гупшысэр зыгъэбэгъощт усэкIо-гупшысакIоу мы чIым къытехъогъагъ, итхыгъэхэм, игупшысэ гъогу адыгэхэр бэрэ арыплъэжьыщтых.\nЩытхъуцIэ инхэри – Адыгэ Республикэм искусствэхэмкIэ изаслуженнэ IофышIэшхуагъ, литературэмкIэ Адыгэ Республикэм и Къэралыгъо премие, дунэе шIухьафтынэу М. Къандурым ыцIэкIэ агъэнэфагъэм ялауреатыгъ, (АМАН-м) шIэныгъэхэмкIэ Дунэе Адыгэ(Черкес) академием ицIыф гъэшIогъагъ, 1974-рэ илъэсым щегъэжьагъэу Урысыем итхакIохэм я Союз хэтыгъ.\nПредыдущая Щамсудинэ ихьакIэщ


Конференцие щыIэщт | Адыгэ Макъ\nАвтор: Редакция\t/ 30.01.2019\t/ КЪЭБАРЫКlЭХЭР, ПОЛИТИКЭР\t/\nУрысые политикэ партиеу «Единэ Россием» и Адыгэ регион къутамэ ия XXXI-рэ конференцие Союзхэм я Унэ иактовэ зал непэ сыхьатыр 11-м щырагъэжьэщт.\nПартием и Генеральнэ совет хэтэу, Адыгэ Республикэм и ЛIышъхьэу КъумпIыл Мурат, партиеу «Единэ Россием» ирегион къутамэ исекретарэу Iэщэ Мухьамэд, регион политсоветым хэтхэр, пэублэ къутамэхэм яделегатхэр ащ хэлэжьэщтых.\nУрысые политикэ партиеу «Единэ Россием» ия XVIII-рэ Зэфэсэу 2018-рэ илъэсым тыгъэгъазэм и 7 – 8-м Москва щыкIуагъэм икIэуххэр мыщ щызэфахьысыжьыщтых.\nПартиеу «Единэ Россием» и Адыгэ регион къутамэ исекретарь конференцием щыхадзыщт. Джащ фэдэу регион политсоветымрэ ащ и Президиумрэ ахэтыщтхэр агъэнэфэщтых.\nПартиеу «Единэ Россием» ирегион къутамэ исекретарэу Iэщэ Мухьамэд къызэриIуагъэмкIэ, Зэфэсыр зыщыIэгъэ апэрэ мафэм чIыпIищмэ дискуссиехэр ащыкIуагъэх, Зэфэсым ыпэкIэ республикэхэм ащыкIогъэ дискуссиехэм якIэуххэр ахэм ащызэфахьысыжьыгъэх. Джащ фэдэу Урысыем и Президентэу Владимир Путиным къыгъэнэфэгъэ проектхэмрэ зигъо Iофыгъохэмрэ атегущыIагъэх. Уставым зэхъокIыныгъэхэр фашIыгъэх. Партиеу «Единэ Россием» хэтхэм къыдалъытэн фэе шэпхъэ гъэнэфагъэхэр ащ хагъэхьагъэх. Зэфэсым щаштэгъэ унашъохэм атетэу конференциер зэхащэщт.


"Адыгэ Хасэ - Черкес Совет": Iоныгъом Сирие Адыгэхэм апае пикет Мыекъуапэ щащIыгъ\nIоныгъом Сирие Адыгэхэм апае пикет Мыекъуапэ щащIыгъ\nЦундышк Заурбый Бгъанэ Алый\nIоныгъом и 29-м Сирие Адыгэхэм апае ящэнэрэ мафэу Мыекъуапэ пикет щашIы. Непэ, Мыекъопэ Хасэ итхьэматэ Цундышк Заурбыйрэ гъэцэкIакIо купым хэтэу Бгъанэ Алыйрэ, тхьапэ инхэу аIыгъэхэм Сирие Адыгэхэр хэкум къэщэжьыгъэн фае атетхагъэу, Мыекъуапэ дэт утыкIоу Ленини зыфиIорэм зырыз зырызэу тетыгъэх.\nТыгъуасэ, Iоныгъом и 28-м джащ фэдэу Ленин утыкIум тетыгъ Адыгэ активистэу Хъуадэ Аднан. Тыгъуасэнэхьыпэ, Iоныгъом и 27-м Ленин утыкIум тетыгъ Мыекъопэ Хасэ игъэцэкIэкIо куп хэтэу Хьанэхъукъо Хьазраил.\nУрысие Федерацием изаконкIэ мыщ фэдэ пикетхэм ахэлэжьэн фитыр зы цIыф закъу неIэп. Ащ нахьыбэ зэгъусэу Митинг-зэхахьэ ашIынэу фаехэм тхьэмафэ иIэу къалэ администрацием тхьапэкIэ зыфагъэзэн фае ыкIи ащ фитыныгъэ къаритын фае. Мы аужьырэ илъэсхэм ащ фэдэ митингхэр ашIынэу фитынгъэхэр къаратырэп. Ащ пае цIыф закъу митингхэр (пикетхэр) ашIы.\nМыекъопэ къэлэ хасэм хэтхэм къызэраIуагъэмкIэ пикетхэр джыри къырагъэкIокIыщтых ыкIи митинг ин ашIынэу тхьапэхэр къэлэ администрацем чIалъхьэнкIи мэхъу.\nХьанэхъукъо Хьазраил ЩашIэ Аслан Хъуадэ Аднан Бгъанэ Алый\nХъуадэ Аднан Аджыгыр Аскэрбый\nIоныгъом Сирие Адыгэхэм апае пикет Мыекъуапэ щащIы...


Адыгэ Хэку Таймс: Къаныкъо Арсен Сирием ит Адыгэ хасэм хэтхэм Дамаск ащыIукIагъ\nКъаныкъо Арсен Сирием ит Адыгэ хасэм хэтхэм Дамаск ащыIукIагъ\nЩэкIогъум и 24-м, Къэбэртае-Бэлкъар республикэм ипрезидент щытыгъэу, непэ Урысие Федерацием ипарламент хэтэу Къаныкъо Арсен Сирием щыIэ Адыгэ хасэ гупчъэм ихэсашъхьэ хэтхэм ыкIи Сирием щыпсэурэ Адыгэхэм ясовет хэтхэм Дамаск ащыIукIагъ. ЩэкIогъум и 23-м Урысием щыщ депломат купым Къаныкъор ахэтэу Дэмаск къэкIогъагъэх. Ахэр Сирием ипрезидент Асад Бэщар IукIэгъагъэх. Джащ фэдэу фасебокымкIэ инэкIубгъо къыщетхы Сирием ит Адыгэ хасэ гупчъэм хэтэу Щкай Джанблат.\nХасэ гупчъэм итхьэматэу Исхьак Акрамрэ Советым итхьэматэу Къэбэтае Аднанрэ зэIукIэм къыщыгущыIагъэх. Апэу ахэм Къаныкъо Арсен тхьапитIу ратыгъ Урысием ипащэхэм аритыжьынэу, зыр Урысием ипрезедентэу Путин Владимир фэшI адрэр Урысием ипарламент итхьэматэ фэшI. А тхьапитIум Сирие Адыгэхэм яIоф зытетыр ит ыкIи хэкум къэзыгъэзэжьынэу зышIоигъохэм IэпыIэгъу зэрарищыкIагъэр ит.\nАщ нэужьым хасэм итхьэматэрэ советым итхьэматэрэ Сирие Адыгэхэм яIоф зытетыр игъэкIотыгъэу къаIотагъ. Ахэм къызэраIуагъэмкIэ Дамаск, Алепо, Хьумс, Рака, Хьасакэ къалэхэм адэжь Iут Адыгэ къуаджэхэр зэхэубэтагъэх, цIыфхэр адэкIыжьыхи нэмыкI чIыпIэхэм кIощыгъэх, зы купхэри Сирием ыкIыжхи нэмыкI хэгъэгухэм кIуагъэх.\nУрысем уихьэныр нахь IэшIэхэу зэрэшIыгъэн фаер, хэкум къэзыгъэзэжьыхэрэм Урысиер зэрадэIэпыIэн фаер, Урысбзэр пшIэн фаеу законым итыр зэрэщыгъэзыегъэн фаер ыкIи Украинэм щыщхэм Урысиер зэрадэIэпыIэрэм фэдэу Адыгэхэми къызэрадэIэпыIэн фаер хасэм итхьэматэмрэ советым итхьэматэмр ягущыIэхэм къыхагъэщыгъ. Ащ нэмыкIэу Дамаск, Амман ыкIи Налщич зэзыпхырэ къохьлъатэ тагъэуцомэ ишIуагъэ зэрэхэлъэр къаIуагъ. КIэухым Къаныкъом зыфагъэзагъ мы Iофэу къаIэтыгъэхэм адэлэжьэнэу .\nКъаныкъо Арсен зэIукIэм хэлэжьагъэхэм Iуагъэ къаритыгъ Iофэу къаIэтыгъэхэм адэлэжьэнэу ыкIи ахэр Урысие Федерацием ипарламент нигъэсынхэу. "Мы Iофэу къэшъуIэтыгъэхэр джырэблагъэ Дунае Адыгэ хасэм Налщыч зэхэсэу щыриIэщтым хьэшъулъхь" Къаныкъом къариIуагъ.\nКъэIогъэн фае, Сирием щыпсэурэ Адыгэхэм ясовет зыфэтыIуагъэр мазэ заулэ ипэкIэ зэхащагъ. Ащ пшъэрылъэу фагъэуцугъэр Сирием щыпсэурэ Адыгэхэм яIофхэм сыд фэдэ лъэныкъокIи дэлэжьэныр ары, политикэ Iофри хэтэу. Мыр мыщ фэдэу зыфашIыгъэр Сирием ит Адыгэ хасэ гупчъэу зыфэтыIуагъэм иустав зэритымкIэ ар политикэ Iофым хэлажьэу хъущтэп, ащ пае мыдрэ советыр зэхащагъ.